The Great Train Robbery - Kes Rompakan Kereta Api Terbesar Yang Masih Menjadi Misteri Sehingga Kini

Kegiatan merompak kereta api oleh sekumpulan penjenayah bukanlah hanya cerita rekaan semata-mata yang boleh dilihat di dalam filem. Sebaliknya, peristiwa sebegini memang benar-benar pernah terjadi di England. Peristiwa kes rompakan ini juga merupakan antara kes rompakan terbesar di England dikenali sebagai "Great Train Robbery" kerana rancangan yang sangat teliti mirip perompak profesional dan jumlah wang yang berjaya dirompak daripada kereta api tersebut.

Dianggarkan wang yang berjaya dirompak daripada kereta api tersebut berjumlah £2.6 juta. Mengambil kira faktor inflasi dan kadar pertukaran mata wang, nilainya bersamaan $60 juta pada masa kini.

Walaupun kes ini sudah berlaku berpuluh tahun dahulu, kes ini masih lagi diperkatakan pada masa kini disebabkan beberapa perkara antaranya terdapat ahli kumpulan ini yang masih belum dapat dikenalpasti dan lokasi sebenar wang hasil rompakan yang masih belum ditemui sehingga kini.

Peristiwa malang ini berlaku pada tarikh 8 Ogos 1963. Pada ketika ini, kereta api adalah pengangkutan utama untuk menghantar surat ke serata England. Sehari sebelum kejadian ini berlaku, kereta api milik Royal Mail Train telah bertolak daripada Glasgow menghala ke London.

Selain daripada surat dan dokumen berdaftar, kereta api ini turut mempunyai gerabak khas yang menyimpan barang-barang untuk dipos seperti duit dan dokumen berdaftar. Atas alasan keselamatan, gerabak khas ini hanya membawa ratusan ribu dollar pada satu-satu masa. Walau bagaimanapun, kerana cuti umum beberapa hari sebelum itu, maka pada hari peristiwa rompakan besar ini berlaku, kereta api ini telah membawa jumlah wang yang sangat banyak berjumlah jutaan dollar.

Walaupun peristiwa hitam ini berlaku pada tarikh 8 Ogos 1963, rancangan untuk merompak kereta api tersebut telah dilakukan beberapa lama sebelum itu dengan sangat teliti. Segalanya kelihatan sangat sempurna dan mudah bagi kumpulan perompak ini.

Hal ini adalah kerana maklumat sulit yang telah didedahkan oleh orang dalam yang bekerja dengan syarikat pengangkutan kereta api tersebut yang dikenali dengan nama samaran “The Ulsterman”. Pada tahun 2014 iaitu kira-kira 51 tahun selepas kejadian ini berlaku, satu laporan telah mendedahkan bahawa “The Ulsterman” adalah seorang lelaki bernama Patrick McKenna yang merupakan salah seorang pekerja perkhidmatan pos tersebut di Islington yang terletak di London.

Pekerjaannya itu membolehkan beliau mengetahui jadual sebenar kereta api tersebut dan isi kandungan barangan yang dibawa. Segalanya bermula apabila beliau diperkenalkan kepada dua orang ketua kumpulan penjenayah ini iaitu Gordon Goody dan Buster Edwards. Selain mereka bertiga, kumpulan ini dikatakan terdiri daripada 15 orang. Walau bagaimanapun, ada pihak mendakwa jumlah itu mungkin lebih kerana ada lagi saki baki anggota kumpulan ini yang masih belum dapat ditangkap.

Segala rancangan untuk rompakan ini dilakukan dengan sangat teliti dan profesional, sama seperti yang boleh dilihat dalam filem Ocean 11. Salah seorang ahli geng ini, Roger Cordrey telah menggodam tanda isyarat di laluan kereta api untuk mengarahkan kereta api yang membawa muatan berharga ini berhenti. Konduktor atau pemandu kereta api yang kehairanan kerana telah diarahkan berhenti itu kemudiannya keluar daripada bahagian kokpit untuk menyiasat sekiranya terdapat apa-apa perkara yang menghalang kereta api tersebut daripada meneruskan perjalanan.

Pada ketika inilah, Jack Mills iaitu konduktor kereta api ini telah diserang dan pihak perompak ini telah mengambil alih kereta api ini. Kereta api tersebut telah diberhentikan di sebuah jambatan di mana 2 buah kereta Range Rovers dan sebuah kereta trak tentera sedia menunggu. Proses memindahkan segala wang dan barang berharga mengambil masa 30 minit.

Sebaik sahaja urusan pemindahan selesai, ahli kumpulan ini telah bersembunyi di sebuah ladang, Leatherslade Farm yang terletak berhampiran tempat kejadian. Mereka merancang untuk kekal bersembunyi disitu sehinggalah pihak polis selesai melakukan siasatan.

Kumpulan perompak ini bersetuju untuk menyorok di kawasan ladang berdekatan kerana merasakan pihak polis mungkin menjangkakan mereka akan lari jauh. Selain itu, mereka juga tidak mahu mengambil risiko melalui sekatan jalan raya. Sebuah rumah telah disewa di kawasan ladang tersebut melalui orang tengah (proksi) bagi mengelakkan kegiatan mereka dicurigai.

Sebaik-baik tupai melompat akhirnya jatuh ke tanah. Beberapa kesilapan kecil telah membawa kepada penangkapan sebahagian ahli kumpulan perompak ini.

1. Informasi daripada pekerja kereta api - Ketika sedang melakukan rompakan salah seorang pekerja syarikat kereta api tersebut telah terdengar salah seorang ahli kumpulan perompak tersebut agar tidak melarikan diri terlalu jauh. Berpandukan informasi yang diberikan ini, maka pihak polis telah melakukan pengintipan dan operasi pencarian di kawasan-kawasan ladang berdekatan kejadian rompakan tersebut.

2. Kesan cap jari pada permainan Monopoly - Ketika bersembunyi di sebuah rumah di ladang tersebut, ahli kumpulan perompak ini menghabiskan kebanyakan masa mereka berseronok dan bermain permainan Monopoly. Melalui siaran radio, mereka mendapat tahu bahawa pihak polis sedang melakukan operasi pencarian di kawasan persembunyian mereka. Kerana panik, sebelum melarikan diri mereka terlupa untuk memadamkan cap jari yang terdapat pada permainan Monopoly dan juga botol sos yang ditinggalkan.

3. Ditipu - Antara sebab utama yang membawa kepada penangkapan ahli kumpulan ini adalah kerana mereka juga sebenarnya telah ditipu oleh seorang pemuda yang telah diupah untuk membakar rumah yang mereka sewa selepas mereka mengambil keputusan untuk melarikan diri. Mereka mengambil keputusan untuk membakar rumah tersebut bagi menghilangkan segala bukti. Walaupun wang sudah dibayar, pemuda tersebut tidak membakar rumah tersebut. Hal ini membawa kepada penemuan cap jari pada permainan Monopoly dan botol sos yang ditinggalkan.

Berpandukan beberapa sumber diatas, maka beberapa minggu kemudian pihak polis berjaya menangkan beberapa orang ahli kumpulan ini. Ronnie Bigs, salah seorang anggota kumpulan ini yang ditangkap dan dikenakan hukuman penjara 30 tahun telah berjaya melarikan diri daripada penjara. Beliau kemudiannya telah melakukan pembedahan plastik pada mukanya dan melarikan diri ke Australia dan Brazil selama 36 tahun. Seorang lagi ahli kumpulan ini, Charlie Wilson juga berjaya melarikan diri dan hidup dalam buruan selama 4 tahun sebelum akhirnya ditangkap di Kanada.

Walau bagaimanapun, kes ini tidak terhenti setakat itu sahaja kerana masih terdapat saki baki kumpulan ini yang masih bebas. Pihak polis dikatakan hanya berjaya menemui 10% sahaja daripada keseluruhan wang yang dirompak. Pihak polis juga percaya bahawa masih ada lagi beberapa individu daripada kumpulan ini yang masih belum dapat dikenalpasti sehingga kini yang hanya dikenali dengan nama samaran.

Kes rompakan kereta api ini juga telah ditayangkan sebagai sebuah filem seperti filem The Great Train Robbery yang ditayangkan pada tahun 1903 dan beberapa siri televisyen antaranya Antique Roadshow.


Kisah karamnya kapal selam Jerman ketika peperangan, kerana tandas terlalu canggih

Walaupun peperangan adalah satu perkara buruk yang seringkali menyebabkan kematian ribu manusia, dalam sejarah kita tidak dapat nafikan bahawa kerana peperanganlah, banyak teknologi-teknologi baharu yang tercipta antaranya penghasilan senjata api, kapal terbang, kenderaan banyak lagi.

Kebiasaannya negara yang terlibat akan berusaha menghasilkan sesuatu yang lebih canggih dan efektif bagi menyayingi kekuatan tentera pihak lawan. Walau bagaimanapun, tidak semua hasil inovasi ciptaan itu membantu mereka. Adakalanya, ianya boleh menyebabkan kemalangan atau malapetaka yang tidak disangka-sangka. Itulah yang terjadi sehingga menyebabkan sebuah kapal selam milik tentera Jerman, U-1206, karam.

Semasa Perang Dunia Kedua, Jerman merupakan pelopor atau peneraju sistem pengurusan sisa kumbahan bagi kapal selam. Ketika mana kapal selam lain masih menyimpan sisa kumbahan dalam tangki septik, pihak Jerman sudah mencipta teknologi yang membolehkan sisa kumbahan dilepaskan secara terus ke laut.

Walau bagaimanapun, pada peringkat awal teknologi ini mempunyai kelemahan. Sisa kumbahan tersebut hanya dapat dibuang atau dilepaskan ke laut apabila kapal selam mereka berada berhampiran permukaan laut dimana tekanan udara pada ketika ini adalah rendah.

Walau bagaimanapun, apabila perang semakin sampai ke kemuncaknya, pihak Jerman merasakan bahawa ianya akan membahayakan kapal selam mereka kerana mudah dikesan pihak musuh. Mereka terus berusaha mencipta teknologi baru yang membolehkan sisa kumbahan dibuang ketika kapal selam berada di dalam laut.

Menjelang 1945, pihak Jerman akhirnya berjaya mencipta teknologi baru yang membolehkan sisa kumbahan di buang ke laut ketika kapal selam berada di dalam laut. Walau bagaimanapun, sistem kumbahan ini lebih kompleks dan memerlukan setiap pengguna dilatih terlebih dahulu sebelum menggunakannya.

Antara kapal selam Jerman terawal yang menggunakan sistem ini adalah kapal selam U-1206. Ketika kejadian malang ini berlaku, kapal ini sedang berada kira-kira 16km daripada pesisir pantai Scotland. Kapten kapal ini, Karl-Adolf Schlitt telah ketandas untuk membuang air. Malangnya, beliau tidak dilatih bagaimana untuk mengoperasi sistem pengurusan sisa kumbahan yang baru itu.

Seorang jurutera yang telah dilatih untuk mengoperasikan sistem tersebut telah dipanggil untuk membantu beliau. Malangnya, jurutera tersebut telah memusingkan injap ke kedudukan yang salah. Akibatnya, sisa kumbahan yang sepatutnya dibuang ke luar telah disedut ke dalam bersama-sama dengan air laut.

Selain bau yang kurang menyenangkan, limpahan air yang tersangat banyak itu telah memenuhi ruang dalam kapal selam tersebut dan membanjiri ruang enjin kapal selam yang terletak betul-betul di bawah tandasnya. Campuran air laut dan asid pada bateri kapal telah menyebabkan tindakbalas kimia yang menghasilkan gas klorin, satu gas yang beracun dan merbahaya.

Dalam keadaan kecemasan ini, kapten kapal telah mengarahkan agar kapal selam naik ke permukaan laut dengan segera. Krew kapal juga telah bertindak menembak peluru torpedo bagi meningkatkan keapungan kapal, seterusnya membantu mempercepatkan kapal selam naik ke permukaan laut.

Malangnya, tindakan melepaskan peluru torpedo ini berjaya menarik perhatian pihak musuh. Mereka telah diserang secara bertubi-tubi dari arah udara. Kapten kapal telah mengarahkan semua krew untuk keluar kapal dan berenang ke pesisir pantai. Dalam kejadian ini, dilaporkan 3 orang krew telah menemui ajal sementara yang lain telah ditangkap.

Kisah kerosakan tandas ini yang mengakibatkan karamnya sebuah kapal selam ini merupakan satu contoh bagaimana kesilapan kecil manusia boleh meragut nyawa. Peristiwa ini juga memberi pengajaran kepada para jurutera agar lebih teliti dalam pengoperasian, penghasilan dan penciptaan sesuatu perkara.

Sehingga kini, kapal selam U-1206 dikatakan masih terdampar di dasar laut di tempat kejadian ini berlaku.


10 Lokasi Rahsia Menarik Di London Yang Wajib Dilawati

Dalam artikel lalu, iluminasi.com berkongsi 10 lokasi yang wajib untuk mengambil gambar jika melawat ke kota London. Lokasi-lokasi tersebut merupakan yang paling terkenal dan biasa dilawati oleh pengunjung dari seluruh dunia.

Kali ini, kami ingin berkongi 10 lokasi menarik dan pelik yang ramai tak tahu.

Apa yang membuatkan ia menjadi satu lokasi yang wajib dilawati bukan hanya disebabkan tempat yang cantik dan menarik, malah disebabkan oleh ia merupakan satu kawasan rahsia. Tak semua yang mengetahui mengenai tempat ini, termasuklah mereka yang tinggal di sekeliling.

St Dunstan-in-the-East adalah bekas Gereja England yang terletak di Bukit St. Dunstan. Lokasi lebih tepat adalah di antara London Bridge dan Tower of London, di tengah Bandar London.

Strukturnya masih teguh namun kini dipenuhi dengan tumbuhan liar, membuatkannya kelihatan begitu semula jadi, dan sangat sesuai dijadikan tempat untuk mengambil gambar. Dibina pada tahun 1100, dan sebahagian besarnya musnah ketika Perang Dunia Kedua yang mana kini menjadi taman awam.

Sekali lalu dan pandang, sama ada anda tak perasan, takpun anda pasti terfikir apakah fungsi pondok ini. Nak katakan pondok telefon, tapi tidak. Ia sebenarnya adalah balai polis, dan bukan sebarang balai polis.

Pondok batu ini yang terletak di Trafalgar Square ini merupakan balai polis paling kecil di United Kingdom. Ia dibina bagi pihak polis mengawal penunjuk perasaan yang berarak ke Trafalgar Square. Namun ia tidak lagi digunakan pada hari ini.

Agak pelik melihatkan hidung terdapat pada dinding ini. Pasti anda tertanya-tanya apakah maksud disebalik hidung ini. Ia digelarkan "The Seven Noses of Soho" yang merupakan hasil kreatif Rick Buckley.

Pada tahun 1997, Rick membuat keputusan untuk melakukan tunjuk perasaan terhadap kemunculan Kamera Litar Tertutup (CCTV) yang dipasang di sekitar jalan di London. Kamera-kamera tersebut menerima kritikan buruk oleh orang ramai. Ramai yang melakukan tunjuk perasaan dengan melakukan vandalisma, namun Rick mengambil pendekatan yang pelik dan kelakar.

Rick kemudiannyaa melekatkan 35 hidung di sekitar Soho, dan mahu melihat sama ada tindakannya itu berjaya dipatahkan dengan wujudnya CCTV. Namun, hidung-hidung tersebut berjaya dikesan dan dibuang, namun 7 daripanya masih kekal hingga kini.

Bagi yang mengetahui sejarahnya, pasti akan melawat dan mengambil gambar dengan kedai ini. Untuk dipendekkan cerita, kedai ini terletakyaa syarikat The Whitechapel Bell Foundry yang telah menghasilkan loceng di Big Ben (dulunya dikenali sebagai Menara Elizabeth), dan juga Liberty Bell di Amerika Syarikat (lambang kemerdekaan Amerika Syarikat).

Selain itu, ia merupakan syarikat pembuatan tertua di United Kingdom yang telah beroperasi selama hampir 500 tahun. Jika singgah di sini, cenderamata yang harus anda dapatkan tentulah loceng. Syarikat ini terletak di Aldgate East dan Whitechapel.

Sama seperti "The Seven Noses of Soho", telinga tersembunyi ini boleh dijumpai di Jalan Floral di Covent Garden. Terdapat dua telinga di Jalan Floral dan dikhabarkan beberapa lagi telinga dilekatkan di sekitar London.

Ia merupakan hasil tangan artis Tim Fishlock yang mengambil bentuk telinganya sendiri untuk menghasilkannya.

Tidak, ia bukan John Snow dari Game of Thrones. John Snow yang dimaksudkan adalah seorang doktor yang berjaya mengesan penularan wabak kolera di London pada tahun 1854, melalui paip ini. Beliau merupakan antara salah seorang bapa pengasas Epidemiologi yang mana banyak kerjanya telah merubah sistem perairan di London.

Paip ini masih kekal di tempat asalnya di Broadwick Street iaitu di belakang Oxford Street.

Bagi yang ingin bersantai bersama rakan atau kekasi sambil melihat pemandangan di London, anda wajib ke lokasi ini. Kafe ini yang terletak di atas bumbung di South Bank merupakan satu tarikan di London, namun tak semua yang mengetahuinya.

Waktu yang paling sesuai untuk bersantai di sini adalah ketika senja di mana matahari terbenam.

Gua ini boleh dikatakan antara salah satu lokasi rahsia yang paling jarang diketahui oleh mereka yang melawati London. Terletak di Bromley, tenggara London, gua-gua ini merupakan lombong kapur dan batu permata dari abad ke-13 hingga ke-19.

Terdapat perkhidmatan pemandu pelancong jika anda ke sini. Lokasi ini juga pernah menjadi lokasi persembahan oleh kumpulan rock terkenal di dunia seperti The Rolling Stones dan Led Zeppelin.

Bagi anda yang sukakan alam semulajadi, dan juga ingin melawati bandar London, lokasi ini wajib anda lawati. Camley Street Natural Park adalah rizab alam semulajadi terletak di tengah-tengah antara kawasan yang paling padat di London.

Ia merupakan lokasi untuk manusia dan juga hidupan liar. Taman yang terdiri daripada tanah lembap, hutan dan padang rumput ini dikendalikan oleh London Wildlife Trust dan merupakan bekas lokasi simpanan arang batu pada tahun 1984.

Ia merupakan habitat kepada burung, rama-rama, kelawar dan juga flora-flora. Sesuai untuk menjadi lokasi meluangkan masa bersama anak-anak dan kekasih untuk keluar daripada kesibukan kota London.

Bagi penulis, lokasi ini merupakan antara yang paling unik dalam senarai ini. Rumah merupakan hasil pemilik sebelum ini, Dennis Severs yang mampu membawa anda kembali ke masa silam.

Terletak di Folgate Street, ia dibina pada tahun 1724. Dennis yang tinggal di rumah ini dari tahun 1979 hingga 1999 telah menghasilkan suasana rumah ini kembali secara berperingkat. Ia merupakan sebuah "imaginasi sejarah" tentang bagaimana keadaan dan kehidupan keluarga penenun sutera pada zaman dahulu iaitu keluarga Huguenot.

Keluarga ini tinggal di rumah ini dari tahun 1725 hingga 1919. Dengan suasana, bau-bau dan bunyi dalam rumah ini mampu membawa anda masuk ke dalam hidup keluarga Huguenot pada abad ke-18.


5 Manusia Berbolehan Luar Biasa Selepas Alami Cacat Otak

Dalam dunia kita, dianggarkan ada lebih kurang 1 dalam sejuta orang yang mengalami satu kondisi yang dinamakan sindrom savant dengan penemuan pertama ditemui pada tahun 1783. Sindrom savant ini mampu membuatkan seseorang itu mempunyai kelebihan melebihi orang biasa dalam pelbagai bidang, namun kebiasaannya tertumpu dalam satu atau dua bidang.

Mereka yang mempunyai kemahiran ini selalunya mempunyai kemahiran luar biasa dalam satu atau lebih bidang yang selalunya berkait dengan seni, daya ingatan, daya pengiraan dan juga kemahiran mengolah objek 2 dimensi atau 3 dimensi. Dianggarkan setakat ini, laporan terhadap sindrom savant ini berjumlah kurang daripada 100 kes, dengan kemahiran luar biasa mengingati hari dalam kalendar menjadi kes paling banyak.

Berikut adalah 5 individu yang bertaraf savant dalam 5 bidang berbeza yang kami harap dapat kami kongsikan kepada anda.

Orlando Serrell adalah seorang budak berusia 10 tahun yang gemar bermain permainan besbol. Pada satu hari, akibat pukulan salah seorang kawannya, bola yang dipukul terkena kepalanya sehingga dia terbaring di atas tanah. Orlando kemudiannya bangun dan meneruskan permainan seperti biasa seperti tidak ada apa-apa berlaku.

Beberapa hari kemudian, dia mula mengalami sakit kepala yang dahsyat namun menyembunyikannya daripada pengetahuan ibu bapa beliau. Selepas sakitnya surut, dia mula menyedari dirinya mempunyai satu kebolehan yang tidak dipunyainya sebelum itu - dia mampu mengetahui segala jenis maklumat yang terkandung dalam kalendar, mengingati hari apa pada tarikh sekian-sekian, tarikh-tarikh akan datang dan dia juga mula dapat mengingati cuaca pada tarikh-tarikh yang telah lalu.

Apa yang mengkagumkan, Orlando tidak menggunakan sebarang pengiraan untuk tahu maklumat yang diminta, dia secara automatik tahu. (rujukan)

Selepas sesi karaoke pada satu malam tahun 2002, Jason Padgett, seorang penjual perabut dari Washington, diserang oleh dua orang lelaki yang mahu merompaknya. Dibelasah dan disepak di bahagian kepala dan badan, Jason mengalami trauma teruk pada beberapa organ penting. Jason pengsan selepas itu namun apabila dia sedarkan diri, penglihatannya berbeza.

Dia mula melihat bentuk-bentuk geometri di sekelilingnya yang dibentuk oleh garisan-garisan yang dia tidak faham, mengubah rupa dunia pada visinya. Selepas dia mula menterjemahkan apa yang dia nampak dalam bentuk lukisan, barulah pakar menyedari apa yang dia lukis sebenarnya mempunyai perkiraan-perkiraan matematik dalam bentuk visual.

Jason diberitakan bukan seorang yang handal dalam matematik dan juga bukan seorang pelukis. Insiden itu membolehkan Jason mampu menterjemahkan formula matematik dalam bentuk geometri dan yang lebih hebat, dia melakukannya dengan tangan, tanpa memerlukan peralatan khas untuk melukis bentuk yang dilihatnya. (rujukan)

Melakukan aksi berani terjun ke dalam sebuah kolam renang yang agak cetek, kepala Derek Amato terhentak pada permukaan kolam menyebabkan dia kehilangan hampir 35% pendengarannya. Bagaimanapun, kecederaan pada kepalanya itu menyebabkan dia mempunyai satu kebolehan luar biasa;

Dia mula mampu mendengar muzik setiap masa. Derek juga entah kenapa, tiba-tiba berkemahiran tinggi dalam piano sedangkan dia langsung tidak mempunyai kebolehan bermain piano sebelum itu. Mampu mencipta pelbagai melodi indah, kebolehan Derek menarik minat ramai pihak bagi menyaksikan sendiri kebolehannya.

Walaupun mempunyai kebolehan luar biasa mencipta lagu dengan piano yang dilakukannya secara mudah sekali, Derek mengakui ada harga yang perlu dia bayar. Dia kerap mengalami sakit kepala dan sensitif terhadap cahaya yang terang. Sehingga kini ayah kepada 3 orang anak ini meneruskan kerjaya barunya dalam bidang muzik kerana dalam kepalanya, selagi dia sedar - muzik dalam kepalanya tidak pernah berhenti. (rujukan)

Alonzo Clemons bukanlah seorang kanak-kanak normal. Semenjak usianya 3 tahun atas kecederaan pada kepalanya, dia tergolong dalam golongan kurang upaya dengan nilai IQ yang dianggarkan pada tahap 40, jauh lebih rendah berbanding tahap normal orang biasa. Akibat kerosakan pada otaknya, dia mempunyai masalah percakapan dan kekurangan kemahiran untuk melakukan perkara-perkara rutin seperti memakai pakaian sendiri.

Bagaimanapun, apabila diberikan tanah liat - dia sejak kecil mampu membentuk tanah liat tersebut sehingga menjadi bentuk haiwan yang agak realistik. Kebolehannya berkembang hari ke hari sehinggalah kini, dia menjadi salah seorang pengukir paling terkenal di dunia.

Kehebatan Alonzo ini bukannya datang tiba-tiba seperti individu lain dalam senarai ini, namun semuanya bermula sejak kecil di mana dia mampu membentuk semula haiwan yang dia lihat walaupun dalam sejenak, dengan anatomi yang betul dalam bentuk 3 dimensi tanpa perlu gambar rujukan. Dia seperti dapat menyimpan sendiri imej dalam kepalanya untuk diterjemahkan dan masa yang digunakan oleh Alonzo untuk mengukir pula, jauh lebih singkat berbanding orang lain.

Untuk satu ukiran kecil haiwan yang dilihatnya sekilas lalu, dia hanya memerlukan 20 minit bagi satu bentuk haiwan. (rujukan)

Mengalami sawan yang merencatkan otaknya ketika berusia 3 tahun, Daniel Tammet semenjak itu mula obses untuk mengira, tak kira apa benda sekalipun. Kecacatan pada otaknya juga mengakibatkan dia diiktiraf seorang autistik - tidak berkebolehan memandu, membetulkan pendawaian elektrik malahan sukar membezakan kiri dan kanan. Tetapi jika kita tanya Daniel soalan matematik tak kiralah sesukar mana pengiraannya, dia dapat menjawab seimbas lalu tanpa perlu mengira.

Semenjak mengalami sawan, Daniel mula melihat nombor sebagai bentuk, warna dan tekstur yang membolehkan dia melakukan matematik tanpa perlu berfikir - kerana pada dia, matematik adalah visual yang sentiasa berubah memberikan dia jawapan kepada pengiraan.

Mampu menguasai 7 bahasa Perancis, Jerman, Sepanyol, Lithuania, Icelandinc dan Esperanto, Daniel dalam proses membina bahasanya sendiri. Hidupnya sukar berikutan rutin dirinya yang ketat berdasarkan peraturannya sendiri. Dia perlu minum teh pada waktu yang sama setiap hari. Rutin mandinya perlu sama setiap hari. Apa saja yang menganggu rutinnya hanya akan membuatkan dia tidak selesa.

Daniel menjadi satu-satunya manusia didunia yang mampu menyebut angka perpuluhan angka 'pi' sehingga 22,514 titik perpuluhan, sesuatu yang sukar untuk dipaparkan dalam kalkulator. Namun bagi Daniel, benda tu mudah kerana pada matanya, dia nampak nombor tersebut jadi Daniel tidak ada masalah untuk menyebut nombor tersebut dari awal atau dari hujung. Untuk setiap kali bacaan, dia perlu menghabiskan masa selama 5 jam bagi menyebut kesemua angka yang ada. (rujukan)


George Weah : Pemenang Ballon D'Or Dan Kini Menjadi Presiden Negara

Jika disebut tentang Ballon D'Or pasti ramai akan terbayangkan Lionel Messi dan Cristiano Ronaldo kerana anugerah ini dimonopoli oleh mereka berdua pada era ini. Setelah kerjaya sebagai pemain bolasepak berakhir, pasti mereka terpaksa mencari kerjaya baru bagi meneruskan kehidupan masing-masing.

Ramai di antara pemain bola yang memilih bergiat dalam bidang bolasepak seperti menjadi jurulatih atau pengulas sukan. Namun, berbeza buat George Weah yang mahu melakukan perubahan untuk negaranya dengan menyertai bidang politik. Pasti ramai yang tertanya-tanya tentang George Weah kerana dia tidaklah begitu terkenal jika dibandingkan dengan pemain bolasepak yang lain.

George Weah sangat dikenali bagi peminat pasukan bola sepak AC Milan dan juga mendapat banyak pujian daripada pemain bolasepak di seluruh dunia seperti legenda Pele dan Diego Maradona. Pele menamakan George Weah sebagai 100 pemain bola sepak terhebat yang masih hidup.

George Weah memulakan kerjaya sebagai pemain bolasepak ketika mengikuti kelab Young Survivors Claratown seawal umur 15 tahun pada tahun 1981. Dia kemudiannya berpindah sebanyak 4 kali sebelum bakatnya dilihat oleh Arsene Wenger pada tahun 1988 ketika di bermain buat sebuah kelab Cameroon.

Arsene Wenger yang merupakan pengurus pasukan Monaco ketika itu terus mengambil peluang untuk membeli penyerang muda dari Liberia ini. George Weah menghabiskan masa selama 5 tahun di Monaco menjaringkan 47 gol dalam 103 perlawanan sebelum berpindah ke kelab musuh, Paris Saint Germain (PSG). Sewaktu di Monaco juga, Weah pernah memenangi anugerah Pemain Terbaik Bolasepak Afrika  pada tahun 1989.

Di PSG, dia menghabiskan masa selama 4 tahun dari 1992 hingga 1995 menjaringkan 32 gol daripada 96 perlawanan. Pada tempoh tersebut, dia telah memenangi 2 kali Piala Perancis dan sekali Liga Perancis. Dia juga merupakan penjaring terbanyak UEFA Champions League pada musim 1994-1995. Pada tahun 1994, dia sekali memenangi anugerah Pemain Terbaik Bolasepak Afrika

Fabio Capello yang merupakan pengurus AC Milan ketika itu tertarik dengan bakat yang ada pada Weah tidak melepaskan peluang untuk membeli pemain berbakat ini. Setelah menyertai AC Milan, Weah terus menunjukkan taringnya apabila menjadi penjaring terbanyak buat AC Milan dan membantu kelab gergasi Itali itu memenangi liga Itali, Serie A pada musim pertamanya.

Pemain lagenda Itali, Roberto Baggio juga merasakan pemindahan Weah ke AC Milan merupakan satu keputusan yang bijak. Gabungan dua pemain ini menyebabkan AC Milan digeruni setiap kelab Itali ketika itu. Weah diingati peminat AC Milan apabila dia menjaringkan gol solo setelah menggelecek 7 pemain lawan. Pada tahun 1999, Weah sekali lagi membantu AC Milan untuk memenangi Serie A dan secara keseluruhan

Secara keseluruhan, dia telah menjaringkan 58 gol dalam 147 perlawanan buat AC Milan daripada tahun 1995 hingga 2000. Dia juga pernah bermain buat kelab Liga Perdana Inggeris seperti Chelsea dan Manchester City sebelum kembali semula ke Liga Perancis dan bermain untuk Marseille.

Pada tahun 1995, George Weah telah mencipta sejarah kerana dia merupakan satu-satunya pemain daripada benua Afrika yang berjaya memenangi Ballon D'Or. Perpindahannya ke AC Milan membuahkan hasil apabila dia berjaya meraih anugerah ini setelah mengalahkan legenda Jerman, Jurgen Klinsmann dan Jari Litmanen.

George Weah mendapat undian tertinggi sebanyak 144 berbanding Klinsmann 108 dan Litmanen 67. Selain Ballon D'Or, dia juga memenangi anugerah Pemain Terbaik Tahunan FIFA juga pada tahun 1995 dan dia mengdedikasikan kejayaan tersebut buat bekas pengurusnya, Arsene Wenger. Arsene Wenger merupakan orang pertama yang melihat bakat dalam dirinya sebelum membantu Weah mencapai kejayaan di tahap tertinggi.

Setelah tamat kerjaya sebagai pemain bolasepak, Weah memilih untuk menyertai politik kerana dia mahu membuat perubahan buat negaranya. Liberia merupakan salah sebuah negara yang terkesan besar akibat perang. Sebelum itu, Weah juga banyak melakukan kerja-kerja kemanusiaan ketika dia menjadi duta besar UNICEF dalam mempromosikan keamanan.

Weah juga banyak menggunakan bolasepak sebagai satu medium untuk menggalakkan pendidikan buat kanak-kanak di Liberia. Pada tahun 1998, Weah pernah melancarkan sebuah CD yang berjudul Lively Up Africa bersama 8 lagi bintang bolasepak Afrika bagi menaikkan semangat kanak-kanak di seluruh benua Afrika.

Dia banyak mendapat pengaruh politik daripada ayahnya sendiri yang juga merupakan ahli politik di Liberia. Weah mahu teruskan membina keamanan di Liberia dan dia percaya dia dapat merealisasikan impian tersebut dengan menjadi presiden Liberia.

Pada tahun 2005, Weah kalah dalam pilihanraya ketika dia bertanding sebagai presiden kepada Ellen Johnson Sirleaf. Namun, itu tidak mematahkan semangatnya untuk terus bertanding dan memenangi pilihanraya pada tahun ini. Weah akan mula menjadi presiden berkuatkuasa pada 22 Januari 2018


Santa Cruz del Islote : Pulau Paling Padat Di Dunia

Bagi mereka yang mahukan ketenangan, pasti anda sukakan pulau ini. Ia bukan sebarang pulau, tetapi pulau dengan kepadatan penduduk paling tinggi di dunia.

Santa Cruz del Islote terletak di pantai di Bolivar, Colombia, yang merupakan sebahagian daripada Kepulauan San Bernardo.

Ia juga merupakan tempat ke-4 paling padat di dunia. Ia boleh diakses dari pelabuhan Tolu menggunakan bot. Pulau ini berkeluasan 3 ekar atau 0.012 kilometer persegi, lebih kurang 1.5 kali saiz padang bola antarabangsa.

Kira-kira 1,200 penduduk mendiami Santa Cruz del Islote yang memberikan kepadatan setinggi 103,917 penduduk per kilometer persegi, iaitu 1129 kali ganda kepadatan penduduk di Malaysia.

Setiap inci kawasan di pulau ini diduduki, kecuali sebuah halaman kecil sebesar separuh gelanggang tenis.

Apa yang lebih menarik adalah tiada bangunan tinggi di sini melainkan rumah satu dan 2 tingkat yang disambungkan melalui lorong-lorong kecil.

Penduduk tempatan memberitahu pulau ini ditemui kira-kira 150 tahun yang lalu oleh nelayan-nelayan dari Barú, Colombia, yang berlayar di kawasan sekitar.

Dan disebabkan nelayan-nelayan tersebut mendapati sesuatu yang jarang ditemui di Carribean, iaitu, tiada nyamuk di pulau ini, membuatkan mereka membina penempatan.

Kini, pulau ini menempatkan 90 buah rumah yang dibina sehingga ke bibir pantai di sepanjang pulau ini. Juga terdapat 2 buah kedai, sebuah restoran, sebuah disko dan juga sekolah.

Punca rezeki utama penduduk pulau ini adalah sebagai pekerja hotel di Pulau Mucura, pulau bersebelahan, dan juga sebagai nelayan. Pendapatan mereka dikatakan cukup untuk menampung hidup.

Waalaupun ia tersaangat padat, namun penduduk di sini hidup dengan aman dan kawasan serta pemandangannya juga seperti syurga dunia. Tiada doktor, dan penduduk mendapat bekalan elektrik melalui satu penjana kuasa yang hanya dipasangkan 5 jam sehari.

Juga tiada saliran air atau sistem pembentungan. Bekalan air bersih yang terhad dihantar oleh tentera laut Colombia setiap 3 minggu. Pulau ini juga tidak mempunyai saluran telekomunikasi, bermakna tiada Facebook, Youtube, Instagram, malah panggilan telefon.

Di sini tiada anggota polis, dan penduduk tidak perlu mengunci pintu-pintu rumah kerana hampir tiada jenayah di sini. Kanak-kanak juga dikatakan sangat berkelakuan baik kerana setiap penduduk di sini kenal antara satu sama lain.

Satu-satunya servis yang dibekalkan oleh kerajaan di pulau ini adalah pengawal keselamatan di sekolah yang dihadiri oleh 80 pelajar. Undang-undang negara mewajibkan setiap sekolah di negara ini mempunyai pengawal keselamatan.

Walaupun serba kekurangan, penduduk tempatan memberitahu hidup mereka di pulau ini sebagai sangat tenang dan aman.

Tiada siapa yang mahu berpindah dari pulau ini, kecuali apabila meninggal dunia kerana tiada tanah perkuburan di pulau ini.

Penduduk yang meninggal dunia dibawa keluar ke pulau berdekatan untuk dikebumikan.


7 Pemain bola sepak terkenal yang lambat melakukan impak

Kebanyakan pemain bola sepak memulakan karier mereka sejak dari usia kanak-kanak lagi dengan memasuki akademi setempat atau akademi pasukan yang lebih besar. Namun terdapat beberapa pemain yang perlahan perkembangan kariernya. Ada pemain yang masih belajar. Ada juga yang bekerja sebagai mekanik dan sebagainya.

Namun mungkin mereka telah ditakdirkan untuk menjadi pemain yang berjaya, walaupun kejayaan yang dicapai hadir sedikit lambat. Berikut adalah senarai 7 pemain terkenal yang lambat melakukan impak dalam dunia bola sepak.

Pemain pertama dalam senarai ini adalah Djibril Cisse. Beliau bermain di Ligue 1 selama 6 tahun bersama pasukan Auxerre, kelab Perancis yang pernah melahirkan pemain seperti Laurent Blanc dan juga Eric Cantona. Tetapi Cisse, yang berpindah ke Liverpool pada tahun 2004 pada umur 23 tahun adalah pemain yang berjaya membantu The Reds merangkul kejayaan Liga Juara-Juara Eropah dimana mereka berjaya mengejar ketika ketinggalan 0-3 untuk mencapai keputusan seri 3-3 seterusnya memenangi penentuan sepakan penalti.

Cisse adalah nama pertama yang dipilih oleh Rafa Benítez untuk penentuan tersebut dan pemain kedua yang berjaya menyempurnakannya. Pertembungan itu kadang-kadang digelar sebagai Keajaiban Istanbul, tetapi kisah lain yang menarik adalah bagaimana Cisse kembali dari kecederaan patah kaki yang serius 7 bulan sebelum itu yang dianggap ramai pihak telah menamatkan aksinya bagi musim tersebut. Video dibawah adalah ketika mereka memenangi penentuan penalti yang penuh dramatik tersebut;

Selepas minat dari pasukan liga bawahan Inggeris iaitu Brighton & Hove Albion dan Southend United berkurangan, dan juga dimasukkan ke dalam penjara untuk tempoh yang singkat kerana kesalahan kecil ketika memandu, Ian Wright berjaya bangun semula. Daripada 'Sunday League' kemudian ke liga semi-pro bersama pasukan Greenwich Borough di London dan kemudian percubaan dengan pasukan Crystal Palace. Di sinilah beliau berjaya mendapatkan kontrak profesional pertamanya tidak lama sebelum hari lahirnya yang ke-22.

Beliau bermain selama 6 tahun untuk pasukan yang digelar Eagles tersebut dan menjaringkan 117 gol sebelum kelab yang menjadikannya terkenal, Arsenal membuat tawaran. Tujuh tahun bersama The Gunners, dengan 288 penampilan dan juga 179 gol, tanpa menyebut gelaran Liga Perdana yang dimenangi, dan beberapa kejuaraan lain. Dan sebenarnya, beliau hampir-hampir menjadi seorang tukang pelekat hiasan dinding.Saksikan gol-gol yang dijaringkan oleh Ian Wright ketika bersama Arsenal

Bapanya adalah bekas pemain bola sepak yang turut bermain untuk pasukan Auxerre di Perancis, dan ibunya pula bekas pemain bola baling kebangsaan, jadi tidak mengejutkan Miroslav Klose dilahirkan dengan darah sukan dalam dirinya. Yang mengejutkan adalah kemunculan beliau boleh dikatakan agak lambat. Ketika usianya 20-an, beliau berhempas-pulas untuk memecah masuk ke kesebelasan utama pasukan liga bawahan iaitu FC 08 Hamburg di Jerman. Tetapi sebaik sahaja belaiu tiba di FC Kaiserslautern pada tahun 1999, segalanya berubah.

Perpindahan ke Werder Bremen pada tahun 2004 dan kemudian ke Bayern Munich pada 2007, di sinilah beliau mencapai kejayaan tertinggi dengan gelaran Bundesliga ketika usianya baru sahaja menjangkau 30 tahun pada musim 2007-08. Beliau menamatkan kariernya di Serie A dengan gemilang di Lazio.

Walaupun terpaksa menunggu hingga usianya 23 tahun untuk mewakili Jerman (dan menolak untuk mewakili negara kelahirannya Poland), Klose berjaya menjaringkan 71 gol yang menakjubkan dalam 139 penampilannya di peringkat antarabangsa, termasuk 16 gol di Piala Dunia, rekod terbanyak sepanjang masa sehingga kini. Di bawah adalah video kesemua 71 jaringan gol antarabangsanya:

Dilahirkan di Wisconsin, Jay DeMerit adalah seorang pemain bola sepak kolej yang berbakat, tetapi ia belum mencukupi bagi beliau untuk mendapat tawaran atau kontrak dengan pasukan MLS. Tidak gembira dengan kerjayanya sebagai seorang pelayan bar, beliau mengambil langkah berani dengan menggunakan kelebihannya yang berketurunan Denmark untuk bekerja di Eropah dan bermain untuk pasukan bawahan, Southall, di barat London.

Tetapi peluangnya muncul ketika berjaya memanjat ke divisyen yang lebih tinggi bersama pasukan Northwood. Peluang untuk menyinar di depan kelab yang lebih besar hadir dalam satu perlawanan persahabatan menentang Watford, yang kemudian membawanya untuk melakukan percubaan di sana. Beliau berjaya mendapatkan kontrak, dan seterusnya ke Liga Perdana apabila pasukan itu dinaikkan ke liga utama tersebut pada tahun 2004. Walaupun tersingkir semula pada musim seterusnya, persembahan DeMerit yang membolehkannya merangkul anugerah pemain terbaik perlawanan "play-off" ketika itu, telah membantu mereka dinaikkan semula pada tahun 2006.

MLS berjaya mengesan bakatnya, dan pada tahun 2010 DeMerit bermain untuk Vancouver Whitecaps dan turut diberikan lilitan kapten dalam musim pertama mereka di MLS. Malah kisahnya telah dijadikan sebuah filem yang berjudul "Rise and Shine" walaupun "Dari Wisconsin ke Watford" mungkin adalah tajuk yang lebih menarik. Tonton 'trailer' di bawah:

Didier Drogba berpindah ke perancis sebagai seorang kanak-kanak yang ingin tinggal bersama bapa saudaranya, seorang pemain bola sepak, tetapi beliau mengambil sedikit tempoh untuk melakukan impak. Aksi pertamanya adalah bersama pasukan Le Mans (dimana beliau turut  belajar perakaunan di universiti), bertukar ke status profesional hanya pada umur 21 tahun dan kemudian bersama Guingamp, dimana kemampuannya menjaringkan gol mula mendapat perhatian, membolehkan beliau berpindah ke Marseille dan jaminan bermain di Liga Juara-Juara.

Bagaimanapun, perpindahannya ke pasukan Jose Maurinho, Chelsea pada umur 26 tahun adalah titik permulaannya menjadi seorang lagenda. Lebih 100 gol dalam 200 penampilan termasuk aksi terakhirnya sepanjang tempoh 8 tahun di sana, iaitu perlawanan akhir Liga juara-Juara 2012. Sepakan terakhirnya dalam jersi Chelsea adalah sepakan kemenangan dalam penentuan penalti. Namun beliau sempat kembali semula ke sana pada 2014, selepas tempoh singkat di China dan Turkey, untuk aksi semusim di Chelsea selepas Maurinho turut kembali menjadi jurulatih mereka.

Beliau bukan sahaja pemain terbaik sepanjang masa di Chelsea, malahan bekas kapten dan juga penjaring terbanyak sepanjang masa untuk Ivory Coast. Beliau juga mewakili negaranya dalam tiga edisi Piala Dunia. Video di bawah menampilkan sepakan penalti terakhirnya yang terkenal dan penuh makna buat penyokong Chelsea.

Dilahirkan di Zadar, Crotia, permulaan kariernya terhalang apabila laporan perubatan di kelab keduanya Hadjuk Split menunjukkan beliau mengalami kecacatan jantung. Ini tidak menghalang pasukan NK Pazinka menandatanganinya sebagai pemain pada umur 18 tahun dalam tempoh singkat mereka di liga teratas Crotia. Tetapi pada 1995 beliau telah berpindah ke Perancis dan melakukan dua kerjaya dalam satu masa iaitu mewakili pasukan liga bawahan Stade Raphaëlois dan juga menjadi seorang mekanik.

Mungkin beliau bernasib baik apabila lokasi pasukannya itu adalah berdekatan dengan Monte-Carlo dan beliau dikesan oleh jurulatih AS Monaco, Jean Tigana, yang kemudian membawanya ke dalam pasukan utama. Seterusnya beliau berjaya memenangi kejuaraan liga pada tahun 2000 dan memainkan peranan besar untuk Monaco dalam kempen Liga Juara-Juara pada musim 2003-2004. Namun mereka tidak bernasib baik apabila tewas kepada Porto dalam perlawanan akhir. Beliau menjaringkan 4 gol dalam satu perlawanan, yang menjadi satu rekod ketika itu ketika menumpaskan Deportivo La Coruña 8-3 di peringkat kumpulan.

Selepas itu, beliau menjadi seorang lagenda di Scotland dalam tempoh 3 tahun bersama Rangers, yang ditampilkan dalam video dibawah.

Beliau mungkin pernah bekerja sebagai pelayan bar, mekanik dan juga pelajar akaun dalam perjalanannya ke peringkat tertinggi, tetapi adalah sangat menakjubkan bagi seorang lelaki yang bermain untuk 12 kelab di Itali secara peribadi untuk menjadi seorang lagenda. Beliau merasai sedikit pengalaman di Serie A bersama Vicenza dan Brescia, tetapi diturunkan ke Serie B bersama Palermo pada 2003 ketika umurnya 26 tahun. 30 gol jaringannya pada musim tersebut berjaya membawa mereka kembali ke Serie A, dimana 20 lagi gol jaringannya membantu mereka layak ke pertandingan peringkat Eropah.

Perpindahan kontroversi ke Fiorentina pada tahun seterusnya bagaimanapun menyaksikan gol yang dijaringkannya mencecah angka 31, yang terbanyak oleh pemain Serie A dalam tempoh setengah dekad. Kemudian beliau bermain untuk Bayern Munich selama semusim (bersama Miroslav Klose) sebelum lebih banyak kelab dari Itali membuat tawaran.

Marcelo Lippi memberikannya aksi antarabangsa yang pertama pada umur 27 tahun, dan beliau membalas budi pasukan Azzurri dengan jaringan'hat-trick' pada perlawanan kelayakan Piala Dunia 2006 dan dua gol di kejohanan tersebut, dimana mereka merangkul kejuaraan selepas menumpaskan Jerman dalam perlawanan akhir. Saksikan kompilasi oleh peminat di bawah:


M101 Skywheel - Bangunan Pencakar Langit dengan Ferris Wheels Pertama di Dunia

Tidak cukup dengan Menara Kuala Lumpur (KL Tower) dan Menara Berkembar Petronas (KLCC), Malaysia bakal mempunyai satu lagi bangunan pencakar langit baru, The Exchange 106 yang sedang dibina dalam kawasan Tun Razak Exchange (TRX). The Exchange 106 ini apabila siap kelak bakal merampas takhta KLCC sebagai menara tertinggi di Malaysia pada ketinggian 492 meter, kira-kira 40 meter lebih tinggi daripada KLCC.

Selain menara The Exchange 106, mungkin tidak ramai yang tahu bahawa terdapat sebuah lagi bangunan pencakar langit sedang dalam pembinaan, iaitu M101 Skywheel. Sekiranya KLCC terkenal kerana menaranya yang berkembar, M101 Skywheel juga mempunyai keunikan tersendiri di mana di bahagian atasnya terdapat sebuah Ferris Wheel!

M101 Skywheel adalah 1 daripada 10 projek oleh M101 Holdings Sdn. Bhd. di sekitar Kuala Lumpur. Pada tahun 2016, 2 buah projek telah diumumkan - M101 Bukit Bintang dan M101 Dang Wangi.

Selain 3 projek diatas, 7 projek lain yang akan dilancarkan dan dibangunkan secara berperingkat dapat dilihat daripada gambarajah di bawah":

Berikut merupakan lakaran grafik pembezaan visual ketinggian antara KLCC, KL Tower, The Exchange 106 dan M101 Skywheel:

Apabila siap kelak, Ferris Wheel ini akan berada di ketinggian 220 meter dari tanah, menjadikannya Ferris Wheel paling unik dan pertamanya seumpanya di dunia.

Kontraktor yang bertanggunjawab membina bangunan pencakar langit ini adalah China Railway Construction Corporation Malaysia Bhd (CRCC), sebuah syarikat dari China sementara rekabentuknya pula oleh Studio F.A Porsche, sebuah syarikat daripada Jerman-Austria.

Ferris Wheel yang bakal disiapkan kelak juga direkabentuk oleh syarikat sama yang membina London Eye (UK) dan Singapore Flyer (Singapura). Ianya mempunyai ukuran diameter 60m.

Buat masa ini, bangunan ini masih dalam pembinaan dan ianya dijangka siap pada tahun 2021. M101 meliputi dua bangunan berkembar setinggi 78 tingkat dimana Ferris Wheel ini akan berada di tingkat ke 56. Kos pembinaan bangunan ini dijangka menelan belanja sekitar RM2.2 bilion.

Berikut merupakan beberapa kemudahan yang bakal ditempatkan di menara ini:

Bagi kemudahan pengangkutan, M101 Skywheel ini bakal dihubungkan oleh stesyen MRT Kg. Baru yang sedang dalam perancangan. Kedudukannya yang strategik ini juga membolehkan pengunjung menikmati pemandangan sekitar Kuala Lumpur sambil menaiki Ferris Wheel.

Entah mengapa, pembinaan M101 ini kurang mendapat perhatian daripada orang ramai berbanding pembinaan bangunan The Exchange 106. Hal ini mungkin kerana fokus media massa kini lebih tertumpu The Exchange 106 yang bakal diangkat sebagai ikon terbaru Malaysia, sesuai dengan statusnya sebagai menara paling tinggi di Malaysia apabila siap kelak.


8 Tanda-Tanda Jepun Bakal Berhadapan Kepupusan Manusia

Amat membimbangkan bagi negara Jepun ketika ini apabila ia dikatakan berhadapan dengan kepupusan populasi manusia yang dahsyat. Ia dikatakan disebabkan oleh tahap kesuburan yang rendah dan juga kurang berbelanja yang juga membuatkan ekonomi Jepun berkurangan secara perlahan sejak 25 tahun lalu.

Warga emas hidup lebih lama dan membebankan generasi muda mereka dengan kos untuk menjaga mereka, manakala generasi muda pula tidak mampu untuk melahirkan generasi baru untuk menggantikan warga tua yang bakal pergi.

Jadi, jurang ini semakin meningkat dan membimbangkan mereka. iluminasi.com ingin berkongsi 8 tanda-tanda Jepun bakal mengalami kepupusan manusia.

Untuk memudahkan anda melihat bagaimana penuaan yang berleluasa di Jepun, tahun 2017 menandakan tahun ke-47 berturut-turut negara ini memegang rekod jumlah penduduk berusia 100 tahun ke atas paling ramai di dunia.

Terdapat lebih kurang 65,000 rakyat Jepun berusia lebih 100 tahun pada tahun 2016, daripada jumlah keseluruhan penduduk Jepun iaitu 127 juta. Jumlah itu meningkat kepada 67,824 pada tahun 2017.

Jumlah ini merupakan yang tertinggi di dunia, iaitu 4.8 penduduk daripada 100,000 penduduk, berbanding Amerika Syarikat dengan 2.2 bagi setiap 100,000 penduduk.

Tahun 2016 menandakan tahun ke-117 Jepun mengalami kadar kesuburan yang rendah. Jumlah kelahiran tahunan di Jepun bertambah sebanyak sejuta, sejak tahun 1899 hingga tahun 2016.

Pengiraan jumlah kelahiran bayi pada tahun 2016 oleh pegawai kerajaan melihatkan kemerosotan kelahiran, iaitu sekitar 980,000 kelahiran sahaja. Kebimbangan ini menjadi lebih teruk apabila jumlah kematian dianggarkan sebanyak 1.3 juta.

Petanda ini sangat membimbangkan. Bermula tahun 2011, penjualan lampin dewasa telah mengatasi lampin bayi di Jepun. Trend ini membuktikan bahawa betapa besarnya kumpulan warga tua (65 tahun ke atas) di Jepun. Daripada 127.11 juta penduduk Jepun, 26.7% atau 33.9 juta penduduk adalah warga emas.

Di Jepun, perkataan lama Jepun iaitu "ubasute" bermaksud "pembuangan warga emas". Dan menurut sumber, ia sedang berlaku semula sejak kebelakangan ini.

Perkara ini menunjukkan tabiat orang muda yang dilihatkan sebagai tidak patut kerana membawa ahli keluarga mereka yang sudah nyanyuk untuk dihantarkan ke hospital dan rumah kebajikan untuk diabaikan, semata-mata kerana tidak lagi mampu menjaga mereka.

Namun, trend ini masih belum betul-betul tersebar meluas, dengan anggaran jumlah kes hanya beberapa ratus setiap tahun.

Di Jepun, istilah "karoshi" bermaksud "mati akibat terlalu banyak bekerja". Laporan pada Oktober 2017 yang menyiasat "karoshi" dan punca kematian akibatnya mendapati bahawa 20% daripada 10,000 orang yang melakukan survey mengakui bekerja overtime sekurang-kurangnya 80 jam sebulan.

Ini menandakan betapa rakyat Jepun terdesak untuk mendapatkan pendapatan lebih. Disebabkan kematian akibat "karoshi" semakin meningkat, kerajaan mengambil pendekatan dengan menggalakkan rakyatnya untuk pulang kerja tepat pada waktu, dan mengambil cuti untuk berehat dan melancong.

Disebabkan kadar ketidaksuburan yang rendah dan tidak berubah, ia membuatkan negara Jepun berhadapan kebarangkalian kepupusan manusia satu hari nanti. Menurut statistik, dalam jangka masa terdekat iaitu tahun 2100, populasi Jepun akan berkurangan sebanyak 34%.

Mengikut kadar kesuburan terkini, penyelidik Jepun menganggarkan tarikh Jepun bakal mengalami kepupusan manusia adalah pada 12 Ogos tahun 3776.

Di Jepun, hampir 1 daripada 5 jenayah yang dilakukan oleh warga emas, dan kebanyakannya adalah kesalahan mencuri barangan tidak bernilai tinggi dan mencuri di pasaraya.

Dan disebabkan kadar jenayah dikalangan warga emas semakin meningkat, penjara-penjara di Jepun dilihatkan bertukar menjadi rumah jagaan orang tua. Pengawal-pengawal terpaksa memandikan dan membantu memakai pakaian kepada banduan warga emas.

Pakar-pakar berpendapat keadaan kehidupan di penjara seperti ini terlalu baik, dan menyebabkan kebarangkalian untuk jenayah diulangi mereka adalah tinggi. Ahli keluarga yang lebih muda biasanya akan menjaga banduan setelah dibebaskan, namun disebabkan kos kehidupan yang tinggi, ditambah pula dengan kesepian membuatkan warga tua melihat penjara sebagai alternatif yang lebih baik.

Antara salah satu faktor utama Jepun berhadapan dengan bom masa demografi adalah disebabkan golongan muda terlalu sibuk dan fokus pada kerja. Ia secara tak langsung memaksa mereka untuk kurang bersosial kerana terlalu memikirkan masalah ekonomi peribadi.

Namun, mereka masih ingin berkahwin, dan ia dilakukan dengan berkahwin dengan rakan mereka sendiri. Perkara ini benar-benar berlaku di Jepun kerana desakan hidup yang melampau.


Tenggelam Timbul Masa Depan Warga Melayu Singapura di Tanah Air Sendiri

Menurut satu kajian yang dilakukan oleh kerajaan Singapura, jumlah warga berbangsa Melayu Singapura yang kini menetap secara menyewa di kawasan perumahan pangsapuri kos rendah meningkat daripada 4.9% kepada 10.9% dalam tempoh 10 tahun. Sistem pangsapuri kos rendah HDB yang dibangunkan dihadkan kepada golongan berpendapatan rendah yang tidak mempunyai kediaman sendiri.

Hasil dapatan ini menunjukkan secara rasmi, 14,600 warga Singapura berbangsa Melayu kini hidup di dalam kadar pendapatan rendah. Ini bukanlah satu statistik yang patut dibanggakan masyarakat Singapura.

Tinggal di dalam pangsapuri yang mempunyai satu atau dua bilik, kenaikan peratusan keluarga Melayu yang berpendapatan rendah ini amat membimbangkan. Data ini selari dengan statistik kajian ahli Association of Muslim Professional (AMP) yang mendapati berlaku kenaikan peratusan ahlinya yang menetap di pangsapuri kelolaan kerajaan dalam tempoh 5 tahun kebelakangan ini.

Bagaimanapun, dalam perspektif lain, kenaikan itu berkemungkinan juga datang daripada bekalan tambahan pangsapuri HDB (Housing and Development Board), ekoran jumlah unit yang dibuka untuk sewaan meningkat daripada 42,000 kepada 53,000. Namun itu tetap tidak menjawab mengapa berlakunya pertambahan golongan Melayu Singapura hanya layak menduduki pangsapuri HDB sebagai penyewa dan bukan seorang pembeli.

Seorang penyelidik National University Singapore (NUS) Professor Lai Ah Eng, meletakkan tanggungjawab berlakunya ketidak seimbangan pendapatan di kalangan rakyat SIngapura kepada polisi kerajaan Singapura yang membawa masuk golongan pekerja luar.

Berikutan daripada lambakan pekerja luar yang masuk, ini secara tidak langsung menutup peluang pekerjaan kepada warga Singapura sendiri dan hasilnya, semakin ramai warga Singapura yang termasuk dalam golongan miskin, ekoran ketiadaan pekerjaan seperti tukang cuci dan sebagainya. Pada beliau, ini adalah penyebab terbesar mengapa semakin ramai golongan Melayu Singapura terhimpit dalam hidup mereka.

Berdasarkan laporan oleh Organisations for Economics Co-operation and Development (OECD), sehingga Februari 2017 - Singapura mempunyai jurang perbezaan ekonomi kedua paling besar antara semua negara anggota.

Dengan statistik tersebut, ini menunjukkan berlaku ketidak seimbangan agihan pendapatan di kalangan penduduk negara Singapura, membuatkan yang kaya makin kaya dan yang susah, semakin miskin. Dengan nilai GINI Singapura berada pada tahap 0.478, kerajaan Singapura dilihat terpaksa memperkenalkan beberapa langkah yang dilihat mirip dengan apa yang dilakukan oleh kerajaan Malaysia menerusi BR1M.

Pada 1 November 2017, seramai 1.37 orang warga Singapura daripada jumlah keseluruhan 5.78 juta orang, layak menerima bantuan kewangan berbentuk baucar ke atas jumlah GST yang dibayar, dengan peruntukan sebanyak SGD280 juta dikeluarkan.

Ini adalah satu penambahan kepada bayaran SGD300 yang dilakukan pada bulan Ogos tahun 2017, inisiatif kerajaan Singapura untuk mengurangkan beban kewangan orang ramai.

Menurut Professor Lai Ah Eng, beliau tidak dapat menafikan wujudnya perasaan memandang rendah pada minoriti Melayu Singapura di kalangan rakyat Singapura sendiri. Pendekatan perkauman yang meletakkan pembahagian setiap bangsa sebagai satu kategori melalui label 'Chinese-Malay-Indian-Others' atau CMIO terus menyebabkan wujud jurang di kalangan kaum SIngapura.

Beliau mengkritik tindakan kerajaan Singapura yang menggunakan kaum sebagai satu bentuk identiti pengenalan diri dalam pelbagai bidang, menkategorikan kaum dalam bidang kajian pembangunan polisi kerajaan, perkongsian hasil, perlantikan pemimpin politik, penanda aras pendidikan dan beberapa bidang lain.

Pendapat beliau, apabila sesuatu pencapaian dalam bidang tertentu dikategorikan mengikut kaum, ini menyebabkan minda masyarakat akan terbahagi dan 'dikategorikan' sehingga menjadi punca wujud segregasi dalam masyarakat, sehingga ada yang memandang tinggi bangsa sendiri dan memandang rendah bangsa lain.

Yang kerap menjadi mangsa, menurut Prof. Lai Ah Eng adalah orang Melayu Singapura - kerana sebagai bangsa minoriti paling besar, warga Melayu Singapura kerap dilabelkan sebagai kelompok bermasalah.

Orang Melayu dikatakan kerap terlibat dalam isu ketagihan dadah, masalah yang kerap menimpa keluarga miskin dan serta dikatakan kurang disiplin diri. Stigma sama tidak pula timbul apabila warga SIngapura bercerita tentang bangsa Cina yang menjadi majoriti, sedangkan menurut beliau - bangsa Cina Singapura mempunyai masalah ketagihan judi dan pelacuran yang kronik. Jarang isu tersebut dijadikan label atau stereotaip etnik Cina di Singapura.

Perasaan 'bangga' menjadi bangsa majoriti di Singapura ini telah lama berakar umbi, sehingga membuatkan ada di kalangan warga Cina Singapura tidak mampu menyedari sendiri perbuatan memainkan stigma, sentimen sinis dan stereotaip tentang orang Melayu senegara mereka - adalah satu tindakan yang rasis dan meminggirkan bangsa lain. Pengenalan syarat keperluan berbahasa Mandarin dalam mencari pekerjaan juga dianggap sebagai sesuatu yang norma kerana sudah menjadi amalan biasa masyarakat sana, walaupun secara rasminya Singapura mengiktiraf beberapa bahasa sebagai bahasa rasmi.

Sebagai kaum minoriti paling besar di Singapura, masa depan warga Melayu Singapura jika dilihat daripada segi statistik pendidikan agak membimbangkan.

Menurut Menteri Hal Ehwal Orang Melayu, Yaacob Ibrahim, kesedaran mengenai pentingnya pendidikan di kalangan orang Melayu sedang mengalami kenaikan namun kesedaran sahaja dilihat tidak mencukupi tanpa bantuan kerajaan mereka.

Kajian yang dijalankan oleh Yayasan Mendaki atau Council of Development of Singapore Malay Muslim Community; wujudnya perasaan malu di kalangan warga Melayu Singapura yang tidak mahu diketahui hidup dalam keadaan miskin. Mentaliti ini menyebabkan bantuan tidak sampai kepada mereka yang memerlukan. Atas perasaan malu itulah, ramai pelajar berbangsa Melayu di Singapura terlepas dana serta bantuan yang dapat membantu mereka menjadi lebih baik dalam pendidikan.

Kajian Singapore Ministry of Education (MOE) mendapati, pelajar Melayu merupakan golongan paling rendah peratusan berjaya melanjutkan pelajaran ke tahap lebih tinggi dalam bidang akademik dan juga bidang teknikal, walaupun mereka mewakili 13.4% jumlah populasi penduduk Singapura jika dibandingkan dengan masyarakat India yang hanya berjumlah 9.0%.

Tahap penguasaan bahasa Inggeris di kalangan pelajar Melayu paling rendah antara semua kaum. Bagi penguasaan matematik pula, hanya 60.2% pelajar Melayu berjaya mendapatkan gred A hingga C dalam ujian peringkat kebangsaan berbanding bangsa Cina (90.7%), India (80.3%) dan lain-lain (85.4%). Keputusan sama dapat dilihat dalam penguasaan subjek Sains di mana pelajar Melayu jauh ketinggalan berbanding kaum-kaum utama lain.

Dalam peperiksaan peringkat O-Level pula, pelajar Melayu Singapura tetap berada dalam kedudukan paling belakang dalam jumlah pelajar yang lulus 5 mata pelajaran, hanya mampu mencatatkan 64.8% tahap kelulusan berbanding bangsa India yang mencatatkan 78.4%, Cina 86.7% dan lain-lain iaitu 79.9%.

Harus diingatkan, rakyat Melayu Singapura adalah golongan minoriti terbesar di negara itu.

Sehingga kini tidak dapat dikenalpasti mengapa masyarakat Melayu di Singapura secara statistiknya jauh ketinggalan berbanding masyarakat Cina dan India yang menetap di sana.

Apa yang jelas, jurang ekonomi di antara masyarakat Singapura semakin meningkat sehingga membuatkan masyarakat Melayu Singapura terus memencilkan diri mereka, yang ketika ini sudah berada dalam keadaan tersepit.

Keperluan untuk memberi kesedaran pada masyarakat Melayu Singapura tentang kepentingan pendidikan adalah satu proses jangka masa panjang, yang memerlukan masa bertahun-tahun tanpa jaminan perubahan akan benar-benar berlaku.

Persoalan yang belum mampu dijawab setakat ini - mengapa situasi itu berlaku pada minoriti Melayu di Singapura sehinggakan dalam bidang pendidikan, golongan Melayu berada dalam kedudukan paling akhir?

Jika dilihat kembali ke belakang, perbezaan pendapatan di antara masyarakat Melayu Singapura dan purata negara tersebut berada pada tahap seimbang pada era 1970-an sebelum berlaku lonjakan, apabila masyarakat bukan Melayu di Singapura secara amnya mendapat pendidikan yang lebih tinggi dan kemahiran lebih baik pada tahun 90-an, meninggalkan warga Melayu Singapura.

Kemasukan pekerja asing berkemahiran tinggi dan rendah memburukkan lagi keadaan, dengan jurang pendapatan antara bangsa Melayu dan bangsa lain menjadi lebih besar. Sehingga kini tidak ada jawapan konkrit dapat diberikan mengapa orang Melayu Singapura semakin lama semakin ketinggalan.

Bagi mereka yang percaya dengan sistem meritokrasi SIngapura - jawapannya mudah; orang Melayu Singapura tidak dapat bersaing dalam persekitaran yang terbuka secara am. Namun kita semua tahu jawapan kepada isu itu bukanlah seringkas dan sesingkat itu.

Hanya kajian yang lebih menyeluruh dapat menjawab mengapa nasib orang Melayu di Singapura tidak sekata dengan masyarakat sana.


Ini Tindakan Yang Anda Perlu Ambil Jika Majikan Enggan Bayar Gaji

Pernah tak anda alami situasi ini. Anda bekerja untuk syarikat, tak ada apa-apa masalah berlaku. Anda bekerja seperti biasa dan apabila tiba hujung bulan, gaji anda dibayar. Beberapa bulan kemudian, anda tidak dibayar gaji. Boss anda menjanjikan untuk membayar bulan hadapan, dan tiba masanya, masih belum dibayar.

Atau, anda berniat untuk mencari kerja lain kerana kerja yang anda lakukan sekarang tak sesuai dengan jiwa anda. Malah, ada syarikat yang menawarkan kerja dengan gaji lebih lumayan. Anda pun berhenti kerja dan mula bekerja di tempat lain, tapi gaji anda belum dibayar syarikat lama anda.

Apa patut anda buat? Dan adakah apa-apa yang anda boleh lakukan dalam situasi ini? Ya, ada beberapa perkara yang anda boleh lakukan.

Sebelum apa-apa, anda perlu tahu, istilah "pekerja" atau "employees", digunakan dengan berlainan daripada kegunaan harian orang biasa, dan kegunaan dalam bidang perundangan. Akta Kerja 1955 (Semenanjung Malaysia sahaja) mendefinisikan "pekerja" sebagai orang yang berpendapatan kurang dari RM2,000 sebulan. Jangan bimbang, masih ada peluang.

Seksyen 69 dalam Akta Kerja 1955 membenarkan Ketua Pengarah Buruh menyelesaikan pertikaian mengenai gaji pekerja, sehingga gaji bulanan mencecah RM5,000. Dan jika anda bekerja sebagai buruh kasar, tak kira berapa pun gaji anda.

Juga terdapat akta yang mentadbir hal ini bagi mereka yang bergaji RM5,000 ke atas, dan akan dijelaskan dalam artikel ini.

Pekerja sepatutnya dibayar gaji dalam masa 7 hari. Menurut Seksyen 19 (1) Akta Kerja 1955, :

"Subject to subsection (2), every employer shall pay to each of his employees not later than the seventh day after the last day of any wage period the wages, less lawful deductions earned by such employee during such wage period,"

Ia bermaksud, setiap majikan hendaklah membayar gaji setiap pekerja tidak lewat dari hari ke-7 selepas hari terakhir mana-mana tempoh upah (kerja), yang biasanya sebulan. Jadi, jika anda bekerja untuk bulan Januari, gaji anda harus dibayar selewatnya pada 7 Februari.

Jika melebihi tempoh ini, majikan anda telah melanggar undang-undang yang dijelaskan dalam seksyen ini.

Bagi anda yang berhenti kerja atau dipecat, ia tertakluk kepada Seksyen 20, seperti berikut :

"The wages, less lawful deductions, earned by but not yet paid to an employee whose contract of service terminates in accordance with section 11 (1) or of section 12 shall be paid to such employee not later than the day on which such contract of service so terminates."

Ia bermakna apabila kontrak anda dengan syarikat berkenaan telah tamat, dan anda ingin tinggalkan syarikat tersebut, gaji anda mesti dibayar pada hari penamatan kontrak perkhidmatan.

Biasanya jika anda dipecat oleh boss anda, atau anda sendiri ingin berhenti, notis harus diberikan. Ia bertujuan memberitahu satu-satu pihak berkenaan apa yang akan berlaku dalam tempoh yang munasabah, dan tempoh tersebut bergantung kepada situasi.

Jika anda berhenti, atau diberhentikan tanpa notis, anda harus membayar atau dibayar, jumlah tertunggak untuk tempoh berkenaan di bawah seksyen 13(1). Sebagai contoh, jika anda dipecat tanpa notis, dan sepatutnya notis harus diberikan 8 minggu sebelumnya, jadi anda patut dibayar gaji termasuk untuk tempoh 8 minggu tersebut.

Juga terdapat situasi di mana berlaku perlanggaran syarat dalam kontrak di bawah seksyen 13(2), salah laku oleh pekerja (seksyen 14(1)) dan pekerja diletakkan dalam risiko yang tak tertakluk dalam kontrak (seksyen 14(3)).

Dipendekkan cerita, jika kontrak ditamatkan, majikan harus membayar bekas pekerja gaji yang diperoleh, dalam masa yang diperuntukan. Akta Kerja ini hanya digunapakai di Semenanjung Malaysia dan Labuan.

Terdapat beberapa pilihan. Anda boleh dapat pembelaan melalui pemfailan tuntutan di Mahkamah Buruh. Ia bukanlah mahkamah seperti mahkamah yang anda biasa dengar. Ia merujuk kepada "Pertanyaan" kepada Ketua Pengarah Buruh seperti yang dinyatakan dalam Seksyen 69 Akta Kerja.

Jika gaji lebih dari RM5,000 ia tertakluk kepada Akta Perhubungan Perindustrian 1967, seksyen 2 :

"...sesiapa sahaja, termasuk pelatih, yang diambil bekerja oleh majikan di bawah kontrak pekerjaan untuk bekerja atau ganjaran dan bagi maksud apa-apa prosiding berhubung sesuatu pertikaian perdagangan, termasuklah mana-mana orang yang diberhentikan, dilepaskan atau diberhentikan berkaitan dengan atau akibat daripada pertikaian itu atau pemecatan, pelepasan atau pemberhentian telah menyebabkan pertikaian itu,"

Jadi, selagi anda adalah seorang pekerja, anda berada dalam Akta ini dan dilindungi. Jika anda dan majikan anda tak dapat selesaikan masalah ini, Jabatan Perhubungan Perusahaan akan masuk campur.

Kebanyakan pertikaian gaji biasanya melibatkan jumlah wang yang sedikit, jadi ia tak begitu berbaloi untuk menggunakan khidmat peguam. Anda boleh mewakili diri sendiri, dan ia tidak formal seperti prosiding mahkamah biasa. Anda hanya perlu diwakili peguam jika kes dirujuk kepada Mahkamah Tinggi dan ke atas.


5 Barang Yang Anda Tak Patut Beli Di Kedai RM5

Saban hari kedai RM5 menjadi trend di Malaysia. Banyak lambakan kedai-kedai ini tumbuh bak cendawan lepas hujan. Ia tak lain tak bukan disebabkan sambutan orang ramai terhadap kedai yang dianggap sebagai berbaloi untuk berbelanja.

Tak dinafikan, memang banyak barangan di kedai RM5 yang berbaloi untuk dibeli. Namun, perasankah anda bahawa terdapat beberapa barangan yang dijual di kedai ini boleh didapati dengan harga yang lebih murah dari RM5?

iluminasi.com ingin berkongsi 5 antara barangan yang tak berbaloi dibeli di kedai RM5.

Terdapat banyak kedai RM5 yang menjual alat solek. Bagi yang ingin berjimat, pasti anda akan mencari barang yang lebih murah, termasuklah alat solek. Ada juga yang berpendapat bahawa alat solek yang mahal adalah disebabkan syarikat pengeluarnya mahu mengambil keuntungan berlipat ganda.

Pendapat ini tak semestinya benar, kerana pengeluar alat solek yang sah terpaksa mengikut peraturan syarat-syarat keselamatan dalam menghasilkan produk mereka. Mereka juga harus menggunakan bahan kimia yang diluluskan sahaja dan semua ini melibatkan kos pengeluaran.

Jadi, terdapat kemungkinan besar alat solek yang murah tidak mematuhi peraturan pengeluaran, yang mana berbahaya kepada pengguna. Sanggupkah anda jimat wang tapi wajah berisiko?

Kadang-kadang apabila anda panik kerana kesuntukan masa mencari hadiah di saat-saat terakhir, anda cenderung untuk membeli kertas pembalut di kedai ini. Nampak memang cantik dan menarik. Tapi apabila anda ingin membayar, harganya RM5 dan jika anda tak perasan, pasti anda akan terus bayar.

RM5 bagi kertas balutan adalah tersangat mahal, yang mana anda boleh dapatkannya dengan harga RM1 ke RM2 di kedai-kedai buku.

Sekali tengok anda boleh tahu kualiti senduk ini. Ia sangat mudah patah dan terbakar. Adakah anda rasa anda boleh gunakan senduk ini dengan selamat jika masak dengan api yang kuat?

Walaupun kita tak tahu sama ada ia berkualiti atau tidak, namun anda masih berhadapan dengan 2 risiko, iaitu senduk plastik ini cair ke dalam makanan anda, atau retak / terbakar terkena api.

Dalam hal ini, anda mungkin harus memikirkan keselematan terlebih dahulu, daripada wang ringgit.

Memang tak dapat dinafikan terdapat banyak aksesori wanita dijual di kedai RM5 termasuk aksesori rambut. Aksesori ini seperti getah, penyepit, klip dan cekak rambut dijual dengan harga RM5.

Tanpa memikirkan alternatif lain dan tak mahu susah payah ke kedai lain, anda cenderung untuk membeli aksesori ini di kedai RM5. Dah alang-alang kan? Tapi jika difikirkan sejenak, anda boleh dapatkan barangan ini dengan harga yang jauh lebih murah dari RM5.

Harga RM5 bagi pengetip kuku adalah sangat mahal, namun ia tetap dijual di kedai RM5. Namun, teknik pemasaran kedai-kedai ini berjaya memperdaya pelanggan dengan menjual pelbagai jenis pengetip kuku yang berwarna dan bercorak. Malah ada yang diletakkan berlian plastik.

Jika anda ke kedai runcit biasa, harga pengetip kuku adalah sekitar RM1 hingga Rm2 sahaja.


5 Sejarah Hitam Syarikat Apple (Bahagian 2)

Apple merupakan salah sebuah syarikat teknologi paling inovatif di dunia. Namun, ia juga menyimpan beberapa rahsia yang tidak diketahui ramai. Sesetengahnya didedahkan secara mengejut semasa perbicaraan mahkamah antara Apple dan Samsung pada tahun 2012. Terdapat juga dakwaan mengatakan ianya sekadar mitos oleh pihak media dan internet. Mari kita sama-sama semak 5 lagi pendedahan lain.

Sumber foto: DB Apple / DPA / Press Association Images

Steve Jobs terkenal di seluruh dunia kerana skil pemasaran dan teknik pengurusan yang genius. Namun, beliau didakwa sebagai seorang yang kejam apabila melibatkan soal kerja. Steve dikatakan telah mengkhianati pengasas bersama yang juga merupakan rakannya sendiri, Steve Wozniak dengan berbohong tentang bayaran dari Atari berjumlah $5000.

Jobs tidak memberi Wozniak separuh dari jumlah itu, sebaliknya hanya membayar sebanyak $350. Selepas perkara itu diketahui umum, beliau enggan memberi saham kepada kawannya dan pekerja Apple, Daniel Kottke pada tahun 2011. Sewaktu kembali ke Apple pada tahun 1997, Jobs menghentikan semua projek amal syarikat. Biarpun seorang billionaire, beliau bukanlah seorang yang suka beramal.

Samsung dan Apple adalah dua pengeluar telefon pintar dan tablet paling popular masa kini. Kedudukan ini datang dengan tanggungjawab bagi memenuhi citarasa pelanggan. Tetapi, kedua-dua syarikat gergasi tersebut melihat perkara ini sebagai 'lampu hijau' untuk bertelagah sesama sendiri, terutamanya melibatkan isu paten dalam setiap pasaran utama.

Konflik Apple bersama Samsung sudah menjadi cerita lapuk. Apple telah cuba mempatenkan membuka kunci skrin telefon dengan "swipe", membesarkan dokumen dengan "tap" dan menggunakan ikon segi empat sama untuk menandakan aplikasi. Malah, mereka juga cuba mempatenkan konsep telefon pintar. Ini semua dikatakan bukti Apple merupakan sebuah syarikat pembuli.

Pada tahun 2008, seorang pengguna Apple bernama Derek mempunyai masalah dengan kipas Apple MacBook yang baru dibelinya dalam tempoh setahun. Beliau mempunyai baki sekurang-kurangnya setahun bagi rancangan AppleCare dan kos pembaikan sepatutnya ditanggung oleh Apple.

Namun, Apple enggan mengotakan janji mereka. Alasan yang diberikan ialah waranti milik Derek tidak sah kerana MacBook tersebut telah digunakan di sekitar kawasan merokok. Menurut beberapa pengakuan lain di sebuah laman web aduan pelanggan, mereka juga baru mengetahui yang asap rokok boleh membatalkan waranti barangan Apple.

Antara isu hangat tentang produk Apple yang sering menjadi perbalahan ialah ia didakwa sengaja direka untuk cepat rosak. Ini bagi membolehkan pelanggan mereka membeli peranti baru setiap beberapa tahun.

Beberapa penguji teknologi bebas melihat sejauh mana kebenaran di sebalik tuduhan itu. Contohnya, laman web teknologi iFixit telah membuat kajian secara terperinci terhadap produk "Apple Watch". Sebaik komponennya habis dibuka, peranti itu dapat disimpulkan sebagai tidak begitu sesuai untuk dimiliki bagi jangka masa panjang.

Jika anda berfikir untuk membaiki "Apple Watch" anda yang telah rosak, anda mungkin perlu berfikir dua kali. Malah, iPhone juga dikatakan mengalami masalah yang serupa. Selain itu, Apple turut dituduh memperlahankan keluaran model lama telefon mereka, bagi meningkatkan penjualan peranti terbaru. Kebarangkalian lain ialah model terdahulu tidak direka untuk mengatasi sistem operasi yang lebih baru dan mahal.

Apple merupakan salah sebuah syarikat paling berjaya setakat ini. Namun, ia juga pernah melalui fasa kegagalan yang patut dijadikan iktibar. Salah satunya ialah komputer Lisa. Pelbagai usaha telah dilakukan Apple untuk cuba menyembunyikan tentang kewujudan produk ini.

Apple melancarkan jenama komputer Lisa pada tahun 1983. Ia dijual pada harga yang cukup tinggi iaitu $9,995, bersamaan dengan anggaran $24,000 nilai duit sekarang. Ternyata, ia bukanlah sesuatu yang mampu dibeli oleh golongan marhaen. Apple telah melaburkan lebih $50 juta bagi membangunkannya. Selepas beberapa tahun, produk itu jelas merupakan suatu kegagalan dan pengeluarannya terpaksa dihentikan.

Ternyata, komputer Lisa merupakan suatu bencana kepada Apple. Sejumlah 2,700 peranti itu tidak dapat dijual. Dengan nilai $64.8 juta, kesemua komputer itu terpaksa dibuang ke tapak pelupusan sampah di Utah. Sejak itu, ramai orang cuba menjejaki lokasi tersebut. Pada masa ini, komputer Lisa mungkin sudah berada di bawah timbunan sampah setinggi 10 meter.


Jangan lakukan 9 perkara ini jika anda makan makanan Cina

Jika anda sedang menikmati makanan di restoran Cina atau anda sedang makan di negara China, dan pelayan di sana memerhatikan anda dengan pandangan yang pelik, mungkin anda telah mengabaikan etika-etika untuk menikmati makanan Cina.

Adakah anda tahu sesetengah tukang masak menganggap ia adalah sesuatu yang kurang sopan? Menambah kicap ke dalam nasi seolah-olah menghina masakan Cina. Alasannya adalah mereka telah menyiapkan masakan itu dengan kondisi terbaik, jadi anda tidak sepatutnya menambah sebarang penambah rasa.

Cara terbaik untuk melayan diri anda sendiri dan juga orang lain adalah dengan memegang pemegang teko di seblah tangan dan sebelah lagi menekan penutup teko ketika menuang minuman.

Pusingkan "chopstick" anda jadi bahagian hujung yang menyentuh makanan tidak menjadi bahagian yang anda masukkan ke dalam mulut sepanjang malam, ia sesuatu yang tidak sopan.

Di China, mencucuk lidi kemenyan yang dibakar ke dalam nasi adalah sebagai tanda menghormati orang yang telah mati, jadi melakukan sesuatu yang serupa dengannya kepada makanan adalah tidak baik.

Alasannya adalah serupa dengan situasi sebelum ini. Ia berkaitan dengan kematian.

Tradisi ini lebih simbolik pada hari ini berbanding beberapa dekad yang lalu. Dengan kedua-kedua tangan memegang cawan, menandakan anda tidak bersenjata. Ia juga kelihatan lebih sopan jika kedua-dua belah tangan digunakan untuk menerima cawan yang diberikan kepada anda.

Restoran makanan Cina sentiasa menyediakan ikan tanpa dipotong di dalam menu mereka. Jika anda memesan ikan ini, berhati-hati dengan cara anda menikmatinya. Jika sebelah bahagian ikan tersebut sudah habis, tarik tulannya keluar dan teruskan makan. Jika anda terbalikkannya, ia seolah-olah menandakan sampan nelayan yang telah terbalik.

Ia adalah cara pengemis di China meminta simpati untuk mendapatkan makanan. Ia juga tidak menghormati orang lain jika dilakukan.


5 Skandal Seksual Paling Mengejutkan Melibatkan Pemain Bola Sepak Antarabangsa

Walaupun bergelar idola kepada dunia, diberikan kemewahan serta hidup yang senang dan selalunya, isteri bertaraf supermodel- pemain-pemain bola sepak di Eropah seperti tidak dapat mengelak daripada masalah skandal seksual.

Entah mengapa perkara itu berlaku tidak dapat dipastikan, apatah lagi apabila banyak skandal melibatkan nama-nama besar yang menjadi ikutan jutaan peminat sukan bola sepak. Skandal-skandal yang timbul pula, seolah-olah menunjukkan walaupun seseorang itu dilihat ada semuanya, nafsu manusia memang tidak pernah puas dengan apa yang kita ada.

Berikut adalah 5 skandal seksual paling mengejutkan yang berlaku di kalangan pemain-pemain bola sepak terkenal dunia dengan sesetengahnya pula, layak bertaraf legenda bola sepak dunia.

Pada tahun 2010, tiga orang pemain antarabangsa Perancis, Frank Ribery, Karim Benzema dan Sydney Govou dituduh meniduri seorang remaja 16 tahun bernama Zahia Deher yang menjual tubuhnya dengan kemungkinan penjara 3 tahun bagi setiap seorang pemain. Ketiga-tiga pemain tersebut mengakui tidak mengetahui yang remaja tersebut sebenarnya adalah bawah umur dan menyangkakan dia sudah berumur 18 tahun, ketika kejadian itu berlaku beberapa kali.

Zahia dilaporkan menerima 2 ribu pound untuk setiap kali servis dan undang-undang Perancis membenarkan pelacuran, namun bukan dengan remaja bawah umur. Mempertahankan tindakan ketiga-tiga pemain, Zahia melaporkan semuanya berlaku dengan rela hati tanpa ada sebarang unsur paksaan. Kesemua pemain terkenal itu dibebaskan daripada tuduhan kerana bukti untuk menunjukkan hubungan telah berlaku gagal dilakukan.

Dalam ramai-ramai pemain, Ryan Giggs merupakan antara pemain yang paling bersih imejnya namun semuanya terbongkar selepas hubungan intimnya dengan seorang pengacara televisyen bernama Imogen Thomas didedahkan.

Apa yang lebih mengejutkan, selepas skandal itu didedahkan, kakak iparnya sendiri, Natasha isteri kepada abangnya Rhodri, membuat pengakuan selama 8 tahun, dia dan Ryan menjalinkan hubungan secara rahsia tanpa pengetahuan keluarga mereka semua. Hasil hubungan tersebut, seorang bayi telah digugurkan bagi mengelak hubungan mereka diketahui keluarga.

Sehingga kini, hubungan di antara Ryan dan Rhodri serta keluarganya masih belum pulih. Memang sukar untuk seorang abang menerima apa yang dilakukan adiknya itu.

John Terry berkemungkinan besar hanya digemari oleh peminat pasukan Chelsea, kerana rata-rata peminat bola sepak bencikan beliau. Walaupun pencapaiannya sebagai pemain bola sepak cukup hebat, dia dilihat sebagai seorang yang mempunyai perangai yang menjengkelkan. Ini terbukti apabila John dituduh menjalinkan hubungan dengan teman wanita kepada rakan sepasukan England dan Chelsea, Wayne Bridge yang bermula selepas Wayne dan teman wanitanya, Vennessa Perroncel berpisah. Wayne dan Vennessa mempunyai seorang anak lelaki.

Apa yang membuatkan skandal itu jadi lebih besar adalah ketika hubungan sulit mereka berlangsung, John Terry sudah pun berkahwin. Ekoran insiden itu, JOhn dilucutkan jawatan sebagai kapten pasukan England dan Wayne menarik diri daripada menyertai pasukan kebangsaan England, kerana percaya kehadiran dia dan Terry hanya akan membuatkan perpecahan dalam pasukan.

Penyerang kebangsaan Wales, Ched Evans didapati bersalah merogol seorang wanita berumur 19 tahun dalam keadaan mabuk. Hubungan antara mereka berlaku dalam keadaan wanita tersebut tidak sedarkan diri dan Ched dijatuhkan hukuman penjara 5 tahun atas kesalahannya.

Ched dibebaskan selepas menjalani separuh tempoh hukumannya pada Oktober 2014 dan kemudiannya cuba mendapatkan semula tempat sebagai pemain bola sepak. Namun usaha Ched kerap menemui kegagalan ekoran kritikan dan pandangan buruk dilemparkan kepadanya, yang membuatkan banyak kelab tidak berani mengambil beliau sebagai pemain. Perbicaraan semula pada tahun 2015 membuktikan Ched tidak bersalah. Pada Mei 2017, Ched ditawarkan kontrak 3 tahun bersama pasukan Sheffield United, kelab asalnya semasa dia menghadapi tuduhan.

Antara pemain yang dilihat mempunyai potensi besar dalam skuad England, Adam Johnson merupakan pemain sayap yang licik. Pernah memenangi kejohanan piala FA dan liga perdana Inggeris bersama Manchester City, Adam dituduh menjalankan hubungan seksual dengan seorang remaja bawah umur 15 tahun dan sepanjang perbicaraan, Adam masih meneruskan kerjayanya sebagai pemain bola sepak.

Pada Februari 2016, Adam mengaku bersalah atas tuduhan-tuduhan yang disebutkan serta didapati melakukan aktiviti 'child grooming' untuk mendapatkan habuan seks melalui media sosial yang menyebabkan pasukannya ketika itu, Sunderland membatalkan kontraknya. Adam dijatuhkan hukuman penjara 6 tahun pada Mac 2016 dan ketika ini, masih lagi dalam penjara, dengan pelbagai rayuan untuk melepaskan dia telah dilakukan. Perkahwinannya yang mempunyai seorang cahaya mata musnah, sementara hidup remaja perempuan mangsa Adam juga terumbang-ambing.


Isu Bunuh Diri Bukan Perkara Main-Main. Satu Dunia Kecam "Youtubers" Ini

Ramai yang mengambil mudah kemurungan dan tekanan perasaan tetapi tanpa kita sedari masalah ini telah menyebabkan berlakunya kes bunuh diri. Media sosial merupakan salah satu medium yang menyebabkan kes bunuh diri ini menjadi lebih teruk kerana kecaman yang datang daripada netizen boleh memberi impak besar kepada individu yang terkesan.

Baru-baru ini Youtuber dan Vlogger terkenal di internet, Logan Paul telah memuatnaik satu video yang mencetuskan kontoversi di media sosial dan mendapat kecaman yang hebat. Video tersebut dirakam semasa Logan dan rakan-rakannya pergi ke sebuah hutan bernama Aokigahara di Jepun.

Aokigahara sangat terkenal di Jepun kerana penduduk rakyat Jepun akan pergi ke hutan ini untuk bunuh diri. Bunuh diri bukanlah satu perkara yang asing bagi rakyat Jepun kerana ini telah lama wujud dalam budaya Jepun terutamanya sewaktu zaman Samurai yang akan membunuh diri apabila mereka memalukan maharaja Jepun..

Rakyat Jepun juga sangat terkenal dengan perasaan malu dan jika perasaan  tersebut berada dalam tahap yang serius, ramai di antara mereka yang mengambil keputusan untuk membunuh diri. Selain itu, masalah tekanan hidup juga mengundang rakyat mereka untuk ke hutan Aokigahara.

Tujuan utama Logan Paul membuat video ini adalah untuk meningkatkan kesedaran tentang kes bunuh diri tetapi tanpa dia sedari dia secara tidak langsung meremehkan isu itu. Video tersebut menunjukkan secara terang-terangan bagaimana Logan Paul membuat lawak dan gelakkan mayat bunuh diri di hutan tersebut dan diselangi dengan komen serius tentang kes bunuh diri.

Kerjayanya sebagai seorang Youtuber telah terjejas sejak insiden tersebut kerana dia bukan sahaja mendapat kecaman daripada netizen di media sosial tetapi juga oleh akhbar berita dan selebriti seluruh dunia. Video viral itu kemudian telah dipadam daripada Youtube akibat daripada kontroversi yang tercetus.

Logan bukanlah selebriti sosial media pertama yang dikecam akibat masalah sebegini kerana adiknya Jake juga telah dikecam kerana menyebarkan pengaruh negatif melalui internet dengan video-video "prank" berbahaya. Selain itu, PewDiePie dikecam hebat apabila menggunakan perkataan "nigger" dalam salah satu videonya seakan-akan di menyebarkan sifat perkauman.

Ekoran daripada video itu, Logan memuatnaik kenyataan rasmi dan sebuah video di akaun Twitternya meminta maaf setelah menyebarkan pengaruh negatif kepada orang ramai melalui media sosial. Dalam kenyataan tersebut, Logan berkata dia tidak memuatnaik video itu untuk mendapat lebih banyak views tetapi dia mahu meninggalkan kesan positif kepada masyarakat.

Sejak wujudnya media sosial, kes-kes kemurungan dan bunuh diri semakin meningkat disebabkan banyak berlakunya kes buli siber namun masih ramai mengambil mudah isu ini. Iqram Dinzly mendapat banyak komen negatif apabila bertindak pelik seperti menyanyi, menari dan bermain dengan alatan tajam

Netizen ramai yang mengecam apa yang telah dilakukan oleh Iqram Dinzly dan ini juga boleh membawa kesan yang besar kepada dirinya. Individu-individu yang menghadapi masalah kes buli siber mempunyai kecenderungan yang tinggi untuk membunuh diri setelah mendapat kecaman dan sindiran hebat daripada netizen.

Internet pada satu peringkat boleh memberi kelebihan kepada pengguna seperti mereka yang mahu mencari info boleh ke Google dan Wikipedia tetapi jika ia disalahguna, internet juga boleh memberi kesan yang besar kepada pengguna. Pengguna internet tidak sedar walaupun sindiran kecil boleh memberi impak yang negatif kepada mereka yang terkesan.

Ramai yang sebenarnya memerlukan bantuan dan sokongan moral tetapi apa yang mereka dapat hanyalah komen-komen negatif. Kesimpulannya, kes bunuh diri bukanlah satu perkara yang boleh diambil mudah dan netizen mampu mengubah keseriusan masalah ini dengan melaporkan kes buli siber kepada pihak berkuasa dalam masa yang sama kurangkan menyebarkan pengaruh negatif di ruang-ruang komen.


Adakah Buah-buahan Bahaya Untuk Pesakit Kencing Manis?

Seorang pesakit kencing manis mempunyai pantang larang pengambilan makanan, terutamanya yang mempunyai kandungan gula yang tinggi. Bagaimana pula dengan pengambilan buah-buahan yang mempunyai kandungan gula secara semulajadi? Adakah ianya dibolehkan?

Bagi menjawab persoalan ini, pihak iluminasi.com telah diberikan kebenaran oleh Dr. Suhazeli Abdullah untuk menerbitkan kembali penulisan asal di laman Facebook beliau. Sila ikuti laman Facebook Dr. Suhazeli Abdullah untuk info-info perubatan terutamanya berkaitan pemakanan.

Sudah menjadi kefahaman umum bahawa doktor akan menasihati untuk makan buah-buahan dengan kadar yang sedikit bagi pesakit kencing manis. Malah pada masa tertentu doktor akan menghalang terus pesakit tidak memakannya kerana paras gula dalam darah mencanak naik. Kandungan fruktosa dalam buah-buahan juga memainkan peranan penting untuk penghasilan bacaan glukosa dalam darah.

Akan tetapi, terdapat satu sebaran video seorang penceramah dari India yang membuat ujikaji paras gula dalam darah. Penceramah tersebut membuat pembuktian bahawa fruktosa dalam buah-buahan tidak akan meningkatkan paras gula dalam darah melalui mesin glukometer. Darah yang pertama dicampur dengan glukosa, bacaan glukometer tinggi. Sebaliknya apabila darah dicampur dengan fruktosa, bacaannya turun.

Kesimpulan yang beliau buat adalah, makan buah-buahan tidak sesekali akan menaikkan paras gula dalam darah. Kepercayaan yang diberitahu oleh para doktor sejak sekian lama hanyalah tipu. Tuduhan beliau lagi, pihak berkuasa sengaja menutup ‘kebenaran’ ini kerana takut industri perubatan lingkup.

Kesian saya tengok para penonton yang dikelentong oleh beliau. Ujikaji sains ini tidak difahami oleh mereka.

Glukometer gunanya untuk kesan kehadiran glukosa dalam darah. Strip yang digunakan mengandungi enzim glucose oxidase. Apabila glukosa darah berindakbalas dengan enzim tersebut, bacaan akan boleh dibaca mengikut paras tertentu. Glukometer hanya untuk tindakbalas glukosa, maka gula fruktosa tidak sesekali akan bertindakbalas. Oleh yang demikian sudah tentu campur sebakul gula fruktosa pun, bacaan glukometer tidak akan mencanak naik.

Bagaimana pula buah-buahan boleh menyebabkan gula dalam darah meningkat? Buah-buahan seperti rambutan, durian, mempelam dan pelbagai lagi mengandungi fruktosa yang tinggi. Apabila kita makan, perut akan memproses dan diserap masuk ke dalam darah. Gula fruktosa itu akan melalui proses penukaran kepada bentuk lain oleh hati:

(Glukosa dan Laktat inilah akan dijana sebagai tenaga kepada sel-sel badan)

Justeru, gula fruktosa buah akan tetap ditukar dalam jumlah tertentu dalam badan kita walaupun ianya tidak dapat dikesan melalui glukometer.

Beberapa nasihat berikut penting kepada pesakit kencing manis dalam penjagaan makan buah-buahan.

Berikut adalah contoh-contoh saiz hidangan buah untuk satu unit karbohidrat. Setiap unit membekalkan 15g karbohidrat:

Manakala makanan berikut ini pula mengandungi karbohidrat ringkas (gula ringkas) yang akan meningkatkan aras glukosa darah dengan kadar yang cepat.


5 Pekerjaan Paling Unik Yang Dilakukan Pemain Bola Sepak Selepas Persaraan

Kami diajukan soalan oleh salah seorang pembaca kami, apa pekerjaan yang dilakukan oleh pemain bola sepak selepas mereka bersara. Menarik topik itu untuk diteliti kerana pemain bola sepak, selalunya menumpukan seluruh hidup mereka untuk bermain bola sepak, yang mungkin membuatkan pilihan profesion pada mereka selepas bersara agak kecil.

Namun itu tetap tidak menghalang 5 pemain bola sepak terkenal ini memilih profesion yang unik, yang dirasakan sesuai dengan kerjaya mereka. Berikut adalah 5 pekerjaan paling unik dan power dilakukan pemain yang dah bersara daripada peringkat tertinggi sukan bola sepak.

Ramai tahu Bixente Lizarazu adalah sebahagian watak paling penting dalam kemenangan Perancis ketika kejohanan Piala Dunia 1998 dan juga kejohanan Euro 2000. Namanya terus popular semasa menyarung jersi pasukan Bayern Munich dan pencapaiannya dalam sukan bola sepak merupakan satu pencapaian yang sukar ditandingi oleh kebanyakan pemain.

Mula serius dalam sukan jiu jitsu selepas memenangi kejohanan tali pinggang biru kategori dewasa 1 dalam pertandingan peringkat Eropah pada tahun 2009, menjadi dia seorang juara pada peringkat benua lagi sekali. Pada tahun 2016, Bixente dianugerahkan tali pinggang hitam dalam seni jiu jitsu selepas lebih 7 tahun mempelajari kemahiran tersebut. (rujukan)

Bagi pemain legenda kelab AC Milan dan negara Ukraine ini, beliau telah pun ditawarkan untuk menjadi jurulatih kepada pasukan kebangsaan Ukraine, namun Schevchenko menolaknya kerana mahu mencuba nasib dalam politik pula selepas bersara pada tahun 2012.

Menjadi orang nombor 2 dalam parti yang dinamakan "Ukraine-Forward", parti tersebut dilaporkan menjadi parti paling banyak membelanjakan dana untuk berkempen dengan isu gaji minima dibawa secara besar-besaran. Bertanding dalam 105 kerusi, parti tersebut tewas tanpa memenangi sebarang kerusi dan hanya mendapat 1.58% undi daripada rakyat Ukraine. Pada 2013, Andriy mengumumkan ingin mencuba nasib sebagai pemain golf, namun prestasi teruk dalam penampilan pertama menjadi penghalang.

Bagi Arjan de Zeeuw yang satu masa dulu pernah mewakili beberapa pasukan dalam liga perdana Inggeris, kerjaya selepas berakhir bola sepak beliau mempunyai beberapa pilihan. Sebagai seorang pelajar bidang perubatan yang menangguhkan pengajian untuk menjadi pemain bola sepak, Arjan boleh menamatkan pengajiannya dan menjadi seorang doktor bertauliah.

Bagaimanapun, Arjan memilih untuk menjadi seorang anggota polis atau lebih tepat lagi, seorang detektif yang mempunyai pengkhususan dalam bidang penyeludupan manusia dan pengedaran dadah di Belanda, bagi menyumbang semula tenaga pada negara yang dia cintai. Akar umbi sebagai pemain bola sepak tidak dilupakan dan Arjan adalah kapten kepada pasukan bola sepak kebangsaan polis Belanda.

Bekas penjaga gol pasukan kebangsaan Jerman, Tim Wiese menghadapi beberapa masalah disiplin sehingga mengakibatkan kontraknya ditamatkan namun bagi Tim, setiap kesusahan pasti ada jalan keluar jika kita mencarinya. Meminati sukan WWE sejak kecil, Tim menggunakan masa terluang beliau semasa ditamatkan kontrak untuk membina otot-otot.

Diberikan tawaran untuk menyertai WWE oleh penggusti Triple H, Tim ditawarkan memegang watak jahat dan bergandingan dengan dua nama besar dalam WWE, Cesaro serta Sheamus dalam pertarungan 3 lawan 3. Diberikan gelaran 'The Machine' Tim dan pasukannya memenangi pertarungan 10 minit itu.

Gaizka Mendieta adalah salah seorang pemain yang dikatakan sebagai jeneral kepada pasukan Sepanyol era awal 2000. Mempunyai kebolehan mengawal tempo permainan dengan baik serta pernah menjadi pemain Sepanyol paling mahal di dunia, Gaizka memang mempunyai minat untuk menjadi seorang disc jockey yang dipendam.

Pada mulanya secara senyap-senyap dia ber-DJ tanpa pengetahuan orang ramai sebelum namanya mula dikenali dan DJ Mendieta menjadi sebutan. Pada tahun 2016, bagi meraikan perlawanan akhir bola sepak Champions League di antara Real Madrid dan Athletico Madrid, acara Champions Event dianjurkan sebagai acara promosi dengan DJ Mendieta terpilih untuk menghiburkan pengunjung yang hadir.


6 Ramalan Menakutkan Nostradamus Untuk Tahun 2018

Nostradamus dilahirkan sebagai Michel de Nostredame di Perancis pada abad ke-16. Beliau amat dikenali dengan keupayaan luar biasa untuk meramal peristiwa pada masa hadapan. Beliau mempunyai penyokong di kalangan masyarakat Perancis peringkat tertinggi. Antaranya termasuk Catherine de Medici yang sering digelar sebagai wanita paling berkuasa dalam sejarah Perancis.

Nostradamus bekerja dengan apa yang disebut sebagai "naluri semula jadi" dan "keghairahan puitis". Beliau memakai mahkota laurel dan cincin batu biru langit. Beliau juga menyusun beratus-ratus sajak caturlarik yang mencampurkan astrologi, ramalan, puisi melankolis, sihir dan sejarah.

Sepanjang abad ke-16, Nostradamus menjadi semakin masyhur kerana berjaya meramalkan kedatangan Napoleon, kejatuhan Adolf Hitler, pengeboman Hiroshima, kedatangan "Kennedy brothers", kematian Puteri Diana, Puteri Wales, serangan 11 September dan ratusan peristiwa penting yang lain.

Bagaimana pula dengan ramalan Nostradamus untuk tahun 2018? Mari kami dedahkan.

Untuk tahun 2018, Nostradamus meramalkan bencana letusan gunung berapi yang mengerikan, iaitu Gunung Vesuvius di Itali. Seperti yang pernah disebut, sebuah letusan gunung berapi yang besar akan menggoncang bumi "setiap 5 minit" dan membunuh antara 100,000 hingga sejuta orang.

Terdapat kebenaran di sebalik ramalan ini kerana ramai ahli geologi dan volkanologi dari Itali baru-baru ini menyatakan bahawa Gunung Vesuvius adalah lebih daripada sekadar sebuah gunung berapi yang aktif. Kedua-dua letusan yang berlaku pada 24 Ogos 79 Tahun Masihi dan 16 Disember 1631 adalah yang terburuk setakat ini. Suatu letusan besar dijangka berlaku pada akhir tahun 2018, sekaligus menjadi letusan terburuk dalam sejarah bagi gunung berapi tersebut.

Menurut Nostradamus, gempa bumi yang amat kuat turut dijangka melanda banyak kawasan. China merupakan salah sebuah negara yang akan terjejas teruk dan menyebabkan ribuan kematian. Ketika musim sejuk, lingkaran gunung berapi Pasifik akan merekodkan sebuah aktiviti luar biasa, yang mengakibatkan beberapa siri gempa bumi dan tiga buah letusan gunung berapi.

Bencana alam dan peperangan sememangnya menjejaskan sektor perniagaan. Nostradamus menyaksikan ekonomi bergolak secara menyeluruh, dimana "orang kaya akan mati berkali-kali". Ramalan ini sudah mula terlaksana. Ramai ahli ekonomi telah memberi amaran supaya kita bersedia dengan kejatuhan harga minyak global, makanan dan kewangan.

Menurut kajian saintifik terbaru, dunia tidak lama lagi bakal menghadapi krisis minyak dan kewangan lain. Krisis kewangan Amerika Syarikat (AS) adalah amat meyakinkan. Punca pesimisme ini adalah mudah dan jelas, iaitu hutang. Sementara itu, Donald Trump menghadapi krisis politik dalaman yang boleh membahayakan kedudukannya selaku presiden AS.

Ia hampir menamatkan pemotongan fiskal yang telah menggalakkan prestasi indeks Dow Jones dan mencatat rekod pada tahun lepas. Walaupun jika beliau terselamat dalam penyiasatan Russiagate, saham politik Trump telah terjejas teruk. Ini bermakna beliau menghadapi risiko gagal mendapatkan potongan cukai sebelum melancarkan penyiasatan kongres.

Kegagalan pada bidang ini dapat mendeflasikan pasaran saham dan pelaburan korporat. Situasi ini mencetuskan panik dalam kalangan masyarakat  dan kemelesetan yang lain. Lebih buruk lagi, semua masalah ini mungkin berlaku lebih awal dari yang dijangkakan. Krisis kewangan pada tahun 2018 adalah sesuatu yang tidak dapat dielakkan.

Nostradamus mungkin meramal perkara ini dengan tepat, jika Rusia dan Amerika Syarikat (AS) tidak menghentikan hasutan perang mereka. Menurut Nostradamus, sebuah perang akan bermula antara kuasa-kuasa besar dunia. China, Russia dan Korea Utara akan memulakan perang dunia ketiga terhadap AS, dalam masa tiga bulan selepas Eropah menutup sempadannya kerana krisis migran.

Ramalan ini seolah-olah sangat kuat, dimana perang mulut antara Korea Utara dan AS boleh mendorong rantau ini lebih dekat kepada ambang konflik secara tidak sengaja. Menteri Luar Korea Utara, Ri Yong Ho mengumumkan bahawa Donald Trump telah "mengisytiharkan perang" terhadap negaranya dengan menulis tweet bahawa Korea Utara "tidak akan wujud lebih lama lagi." Tafsiran Ri tentang tweet Trump itu kemudiannya ditolak secara terang-terangan oleh White House pada hari itu.

Dalam konteks yang sama, presiden Rusia, Vladimir Putin menyatakan bahawa Rusia mempunyai lebih banyak alasan daripada kebanyakan negara yang dibimbangi oleh program peluru berpandu Pyongyang. Pelbagai ujian nuklear Korea Utara terletak hanya 200 kilometer dari sempadan Rusia.

Perdana Menteri Jepun, Shinzo Abe dan Donald Trump telah bersetuju untuk bertindak tegas terhadap Korea Utara. Pada tahun lepas, Korea Utara telah melancarkan dua peluru berpandu ke atas Jepun dan menjalankan ujian nuklear keenamnya. Ini mungkin mempercepatkan tujuan mereka untuk membangunkan sebuah peluru berpandu nuklear yang mampu membedil tanah besar AS.

Sebuah asteroid gergasi diramalkan akan melanggar bumi pada tahun ini dan menyebabkan kemusnahan besar. NASA sentiasa memantau angkasa untuk mencari asteroid yang menimbulkan ancaman kepada Bumi. Ron Baalke, seorang saintis di Jet Propulsion Lab milik agensi persekutuan baru-baru ini meluangkan masa untuk menunjukkan 5 asteroid yang diawasi secara khusus oleh NASA sepanjang tahun depan.

Namun, buat masa sekarang, kesemua asteroid ini dijangka muncul sebentar dengan jarak agak dekat, tetapi tidak menimbulkan sebarang ancaman. Asteroid utama yang dimaksudkan Nostradamus adalah batu angkasa gergasi, 101955 Bennu yang ditemui pada tahun 1999. Ia mempunyai diameter 1600 kaki dan mengorbit Matahari setiap 6 tahun, dengan kelajuan 63 ratus ribu batu per jam.

Para saintis dari NASA telah mengumumkan rancangan untuk mengkaji asteroid besar itu yang dikhuatiri akan berlanggar dengan bumi satu hari nanti. Terdapat kemungkinan berlakunya malapetaka di seluruh muka bumi. Menurut kiraan, jika Bennu melanda bumi, ia akan melepaskan tenaga bersamaan dengan 3 bilion tan bahan letupan kuat, atau 200 bom Hiroshima. Biarpun asteroid dan komet jarang menghentam Bumi, peluang untuk ia berlaku sentiasa ada.

Sepanjang perjalanan Nostradamus sebagai seorang peramal yang kuat dan jelas, beliau pernah membayangkan suatu dunia dimana manusia dan haiwan akan menemui komunikasi baru melalui bahasa. Tahun 2018 dilihat sebagai permulaan untuk ianya membuahkan hasil.

Ramalan ini kelihatan munasabah kerana para saintis sudah membuat sistem untuk membantu manusia dan dolfin berkomunikasi. Selain itu, terdapat juga sensor yang mengawasi kuda dan menyiarkan mana-mana yang bakal tempang. Menurut Profesor Con Slobodchikoff, seorang ahli behaviourisme haiwan dan penyelidik yang telah berkhidmat selama lebih dari 30 tahun, kemanusiaan semakin kian menghampiri keadaan dimana komputer akan menjadi pengantara komunikasi manusia dengan haiwan.

Slobodchikoff dan pasukannya sedang membangunkan teknologi baru, dimana kita sebenarnya boleh berkomunikasi antara satu sama lain dengan haiwan, menggunakan bahasa haiwan yang asas untuk anjing, kucing, haiwan ternakan dan mungkin juga singa dan harimau.

Mengikut ramalan Nostradamus, 2018 menjadi tahun permulaan dimana manusia dijangka hidup sehingga sekurang-kurangnya usia 200 tahun. Kemajuan perubatan meningkatkan jangka hayat manusia. Seorang lelaki berumur 80 tahun akan kelihatan sama seperti berusia 50 tahun.

Ramalan ini sebenarnya telah pun menjadi kenyataan. Jangka hayat penduduk negara-negara maju telah meningkat kepada purata lebih dari 80 tahun. Bilangan lelaki dan perempuan berusia 100 tahun yang masih aktif juga adalah mengejutkan. Menurut Nostradamus, penuaan bukanlah suatu fakta kehidupan yang tidak dapat dielakkan.

Bahkan, banyak haiwan telah menemui cara untuk menangguhkan kematian. Petunjuk ini dapat membantu manusia menikmati kehidupan yang lebih lama dan sihat. Sebagai contoh, ikan paus dianggarkan hidup sekurang-kurangnya 150 tahun, dan mungkin sehingga 210 tahun.

Penganut futurisme seperti Aubrey DeGrey mengatakan bahawa dengan terhapusnya hanya beberapa penyakit dan wujudnya rawatan baru untuk penuaan, jangka hayat manusia boleh dipanjangkan sehingga 1,000 tahun. Dengan kajian tentang ikan paus dan makhluk-makhluk lain yang hidup dengan sangat lama, de Magalhaes dan rakan-rakannya berharap manusia dapat mencari ubat-ubatan baru yang akan memperlahankan kerosakan tubuh manusia dan melewatkan kematian. Dengan ini, ia mungkin memberi manfaat yang belum pernah berlaku kepada manusia.